250 Kubur Mesir Purba Ditemui!

Baru-baru ini, sekumpulan ahli arkeologi secara tidak sengaja menemui 250 buah kubur batu yang berpotong di nekropolis Al-Hamidiyah berhampiran Sohag, Mesir. Usia kubur-kubur ini berbeza dari tempoh akhir Kerajaan Lama (2200 SM) hingga akhir Dinasti Ptolemy (30 SM).

Ruang-ruang kubur ini diukir pada bahagian gunung berbeza di nekropolis berkenaan. Nekropolis Al-Hamidiyah ini terletak di tebing barat Sungai Nil. Disebabkan perbezaan ini, sesetengah kubur mempunyai pelbagai perangkap berbeza untuk mengawalnya daripada diceroboh pero.mp.ak-pero.mp.ak kubur.

Salah satu kubur ialah sebuah kubur yang diletakkan dalam kedudukan cerun dan dipasang dengan pintu palsu. Sesiapa yang membuka pintu itu akan memasuki koridor di mana mereka akan terkena perangkap batang kayu panjang yang t.aj.am. Pintu palsu itu turut dihiasi dengan inskripsi hieroglif yang memaparkan penghuni kubur menyem.be.lih haiwan sebagai ko.rb.an dengan orang-orang berkabung membuat persembahan terhadap mereka.

Menurut sejarawan Bassam al-Shamaa, dengan mengamati semua kubur di situ, beliau percaya ia diperuntukkan kepada golongan rakyat biasa. Ini berbeza dengan golongan pemerintah dan bangsawan di mana makam-makam mereka bersaiz besar bersesuaian dengan status mereka semasa masih hidup.

Ekskavasi yang dijalankan di nekropolis berkenaan mendedahkan pelbagai artifak yang menyimpan rahsia penghuni-penghuni kubur. Antara artifak yang dijumpai ialah tu.la.ng manusia dan haiwan, serpihan amfora, periuk-periuk kecil yang diperbuat daripada alabaster dan serpihan pinggan khas untuk pengebumian. Sesetengah artifak digunakan dalam kehidupan harian dengan sebahagian lagi dibuat khas untuk tujuan pengebumian.

Ketua Pusat Jabatan Antikuiti Bahagian Mesir Atas, Mohamed Abdel-Badie percaya lebih banyak kubur akan dijumpai apabila kerja-kerja ekskavasi dipergiatkan. Ketika ini, mereka telah mendokumentasi lebih 300 buah kubur yang terletak berhampiran dengan kota-kota lama Aswan dan Abido.

Penggunaan kawasan pengebumian khas sudah berlaku lebih 2,000 tahun dan dikatakan bermula sejak era Kerajaan Lama termasuk Firaun Khufu. Upacara pemakaman terakhir membabitkan golongan pemerintah Mesir Purba dipercayai berlaku selepas kemangkatan Cleopatra sekitar 30 SM. Kemangkatan baginda turut menandakan berakhirnya Dinasti Ptolemy dan permulaan pendudukan Rom di bumi Mesir.

Kawasan nekropolis Al-Hamidiyah dilihat sebagai ruang makam khas untuk golongan pemerintah dan bangsawan yang menetap di Akhmim. Akhmim bukan saja pusat pentadbiran penting Mesir Purba ketika itu malah merupakan pusat penyembahan Dewa Min. Min mengikut mitos Mesir Purba ialah dewa kesuburan dan padang pasir serta dianggap simbol keunggulan kejantanan lelaki.

Badie percaya menerusi penemuan baru ini, ia akan membuka jalan kepada lebih banyak penemuan baru di tapak-tapak arkeologi yang lain. Tambahnya, ekskavasi tidak harus dihadkan kepada tapak-tapak terkenal seperti Luxor atau Saqqara sahaja kerana terdapat banyak lokasi lain yang menyimpan rahsia Tamadun Mesir Purba, menanti masa untuk ditemui.

RUJUKAN:

Kindy, D. (2021). Egyptian Archaeologists Accidentally Discover 250 Ancient, Rock-Cut Tombs. Smithsonian Magazine.


Tamadun Melayu Ialah Tamadun Penakluk Lautan

Your ancestors were the true voyagers of the Ocean.

“Brrrr, Brrrr!” Deruan ombak yang memecah pantai menjadi irama lagu yang mengasyikkan, ditambah pula dengan nyanyian burung-burung camar yang berterbangan mencari makanan di gigi air pantai itu. Suasana nyaman itu dihiasi pula dengan irama merdu tiupan seruling dan gemaan bunyi gendang yang dipalu bertubi-tubi dengan penuh bersemangat menandakan ketumbukan tentera laut diraja sebuah kerajaan Melayu bersiap siaga untuk membuat rondaan di sekitar kawasan liputan rondaan mereka. Perahu dandang, perahu perang dan lancang yang laju kelihatan bergerak laju dan sering kejar-mengejar antara satu sama lain dalam membuat rondaan.

Setiap kapal dagangan yang lalu diperiksa, adakah mereka sudah membayar ‘tol’ untuk menyeberangi Selat yang terpanjang dan tersibuk di dunia, sepanjang zaman. Permit juga diperiksa sebelum membenarkan kapal dagangan dan jong-jong besar singgah di pelabuhan-pelabuhan perdagangan di 14 buah negarakota yang terdapat dalam persekutuan kerajaan itu.

Begitulah pemandangan di sekitar kubu dan pelabuhan ketenteraan, serta fenomena di tengah-tengah laluan selat yang amat sibuk tersebut, setelah dibuka dengan meluas pada kurun ke-7 M, Laluan Selat menjadi lebih popular berbanding Laluan Rentas Semenanjung (Trans-Peninsular) yang sempit dan memakan masa yang lama untuk ditarik menggunakan gajah.

Lain pula ceritanya di pelabuhan-pelabuhan dan kawasan perdagangan di ibu negarakota-negarakota Melayu. Kelihatan deretan pasar dan kedai di kampung-kampung (kampung ialah pelabuhan di zaman dahulu), sangat makmur dan tersusun rapi. Terdapat lebuh-lebuh raya yang menghubungkan setiap pasar dengan bangunan kerajaan. Tentera-tentera serta hulubalang-hulubalang berkawal sepanjang masa di sekitar kawasan pasar.

Kelihatan suasana perdagangan yang amat sibuk dan dipenuhi dengan pelbagai kaum dan bangsa dari serata dunia di sana. Sebuah pelabuhan entreport yang sangat kaya dan Bahasa Melayu menjadi bahasa perhubungan dan lingua franca di setiap transaksi jual-beli. Ke tengah lautan, kelihatan jong-jong besar, sebesar bangunan seperti Sogo atau UTC Puduraya dilihat berlabuh berhampiran pantai. Bukan satu, bukan dua, malahan sehingga beratus-ratus buah jong berlabuh pada satu-satu masa. Kelihatan perahu-perahu transit sangat sibuk memindahkan barang dagangan dan orang-orang dari jong-jong besar tersebut.

Di Pantai pula, Syahbandar dan hulubalang-hulubalang Melayu segak mengenakan busana Melayu, menyambut dan meraikan delegasi-delegasi perdagangan dari serata dunia, sebelum diiringi ke istana pentadbiran Sultan yang terletak berhampiran kawasan pelabuhan utama. Kemeriahan di Pasar menutup terus irama ombak yang menghempas pantai. Ribuan orang datang dan pergi setiap masa, menunjukkan kekayaan pasar sesebuah negarakota melayu di zaman dahulu.

Begitulah hebatnya pemandangan di sesebuah pelabuhan yang sibuk dengan aktiviti perdagangan mega. Sebelum Melaka terkenal sebagai pelabuhan entreport, Kedah, Jaya (Chaiya), Jambi, Kuala Berang, Kelantan, Temasik dan sebagainya pernah bertindak sebagai kota pelabuhan yang sangat makmur dan kaya-raya. Aktiviti maritim ini memerlukan disiplin diplomasi yang tinggi, di samping kekuatan dan kegagahan tentera laut sesebuah kerajaan. Kegagahan perahu-perahu layar Melayu dan kelajuan serta kecekapan pengendaliannya menjadikan pelabuhan di alam Melayu lebih selamat daripada ancaman lanun dan negara-negara lain.

Pedagang perlu membayar sejumlah besar duit sebagai tol bagi melepasi negara Melayu, dan keadaan ini menyebabkan kerajaan-kerajaan di sekitarnya sering cuba menyerang kerajaan-kerajaan Melayu. Serangan dibuat kerana pedagang-pedagang kerajaan tersebut dikenakan bayaran yang tinggi sebagai tol atau cukai, ataupun serangan juga dibuat untuk menjarah kekayaan kota-kota maritim ini. Natijahnya, Bangsa Khmer, Jawa, dan India sering menyerang negarakota Melayu.

Namun, hanya Chola yang berjaya menyerang dan menjarah ibukota-ibukota utama di Tanah Melayu, sebelum dihalau keluar oleh Samarra Vijayatungga Varman, yang bijak berdiplomasi dengan kerajaan-kerajaan di Sri Lanka, Cera dan Pandya. Setelah itu, raja-raja Melayu belajar dari peristiwa tersebut dan meningkatkan kekuatan tentera laut mereka.

Mengapa pelabuhan di negarakota-negarakota Melayu sangat terkenal dan makmur? Selain daripada sebagai laluan utama dari Timur (Cina) ke Barat (India), Kota Pelabuhan Melayu dangat terkenal kerana kebijaksanaan orang Melayu belayar, membelah ombak dan mencipta perahu-perahu serta jong-jong yang boleh digunakan dalam perdagangan. Berkurun-kurun lamanya, orang Melayu telah sampai ke Benua Afrika dan ke Mesir. Mereka dikenali sebagai Zabag, iaitu panggilan kepada nama Jawaka, kerajaan purba yang mungkin wujud di pedalaman Asia Tenggara.

Sekitar kurun pertama masihi,iaitu semasa Kerajaan Rom menguasai seluruh Levant dan Mediterranean, orang Melayu telahpun direkodkan berdagang dengan bangsa Rom tersebut. Mereka membawa rempah dan kulit kayu manis dengan menggunakan perahu layar yang seimbang, dan cara pembinaan perahu layar seimbang ini diadaptasi kepada tamadun Eropah, dengan orang Inggeris mula membina perahu dan layar berbentuk segi empat trapezium ini. Ia dikenali sebagai a balanced-lug sailboat. Teknologi ini juga dipindahkan ke tamadun Arab purba iaitu pelayar-pelayar Nabatae yang menggunakan perahu layar settee atau Lateen, yang menyerupai layar Melayu, seterusnya di India, arkeologi menjumpai perahu layar jenis ini seawal kurun ke-6 Masihi.

Mekanisme Pelayaran Bangsa Melayu

Ketika angin monsun timur laut bertiup, iaitu sekitar  bulan Disember hingga Mac setiap tahun, pelayar-pelayar Melayu dengan beraninya mengemudi perahu-perahu layar mereka, dengan beberapa penciptaan teknologi pelayaran yang boleh membawa mereka merentasi lautan terbuka dan dikenalpasti sebagai bangsa pertama belayar di lautan terbuka, merentasi pebagai lautan. Mereka belayar beribu-ribu kilometer sehingga ke Nanhai dan Ryukyu, tanpa menggunakan kompas magnetik untuk menentukan arah.

Dengan kuasa angin yang menggerakkan perahu layar-perahu layar dan panduan arah yang dibuat dengan memerhatikan trend pada bintang, arus lautan, jenis ombak, jenis awan, jenis haiwan akuatik setiap kawasan, dan penghijrahan burung-burung. Kebijaksanaan mereka dalam memerhatikan alam membolehkan mereka mengemudi lautan dan merentasinya dengan berjayanya untuk berdagang dan mengkoloni sesuatu tempat yang baharu. Sejarah pengembaraan ini dikesan bermula ribuan tahun dahulu dengan teori kewujudan Tamadun lapita di Kepulauan Bischmark sebagai transisi pelayaran bangsa Melayu dari Asia Tenggara ke arah Kepulauan Mikronesia dan Polinesia.

Pada bulan Jun hingga September setiap tahun, monsun barat daya pula bertiup kencang. Keadaan ini membolehkan bangsa Melayu yang berani ini menjelajah dunia sebelah barat pula, dengan teknik dan teknologi yang sama digunakan semasa menjelajah ke sebelah timur. Oleh yang demikian, bangsa Melayu ini didapati pernah berdagang dan membuat kolobi sehingga ke Zanzibar (Timur Afrika) dan Magadaskar, sehinggakan bangsa Merina yang ada seramai lebih 20 juta orang hari ini di Madagaskar adalah bangsa yang bernasabkan Bangsa Melayu-polinesia, iaitu mempunyai bahasa yang menyamai dengan bahasa Melayu borneo. Koloni-koloni pedagang Melayu juga dilihat pernah wujud secara aktif di ‘The Arabia Felix’ (Yaman), Sri Lanka, Selatan India, Teluk Bengal, Canton, Ryukyu dan sebagainya.

Teknologi Pelayaran Yang dicipta oleh Pelayar-pelayar Melayu

Umumnya, teknologi ialah sesuatu yang biasa dipindahkan dari satu tamadun ke tamadun yang lain. Contohnya di zaman kini, teknologi menghasilkan kereta secara besar-besaran oleh Syarikat Ford dipindahkan kepada Syarikat Honda dan Toyota di Jepun. Dalam lipatan sejarah teknologi pelayaran, pelayar-pelayar Melayu telah dicatatkan belayar dan berdagang dengan tamadun Cina seawal tahun 300 SM dan telah menjalankan perdagangan di Pantai Timur Afrika seawal kurun pertama masihi.

Menurut L.N Shaffer, pelayar Melayu telah mengajarkan kepada pelayar tamadun cina, bagaimana membina kapal kargo (yang disebut jong) seawal kurun ketiga masihi, dengan menggunakan teknik tanggam sahaja tanpa sebatang paku pun. Teknologi ini dapat membawa muatan sehingga 300 ke 400 tan metrik, dan ada juga jong yang boleh membawa muatan sehingga 1000 tan metrik.

Selain itu, teknologi pembinaan cadik-cadik ataupun disebut ‘rigged’ dalam bahasa inggeris merupakan teknologi yang membolehkan perahu layar kita merentasi lautan dengan stabil dan tidak mudah untuk rosak atau terbalik dipukul ombak nan ganas. Cadik-cadik ini masih digunakan di seluruh Asia Tenggara dan Pasifik, dan lebih dikenali sebagai outrigger canoes dan perahu katir.

Teknologi pelayaran yang canggih juga didapati terdapat pada bentuk layar pada perahu-perahu layar Melayu. Kain layar jenis layar seimbang berbentuk trapezium dengan bentuk segitiga mengarah ke atas membolehkan angin monsun yang kencang dan bergulung-gulung di arahkan ke arah atas, membentuk daya tujah yang stabil dalam menggerakkan perahu, mengelakkan perahu dari terbalik dan membolehkan perahu layar bergerak dengan laju dan stabil. Teknik yang digunakan bukan sahaja pada perahu-perahu kecil, malahan ia juga berkesan dalam menggerakkan jong-jong yang besar.

Jauh sebelum istilah ‘westernization’ (Baratisasi) dan ‘islamisation’ (Islamisasi), dunia pernah dipelopori oleh pembudayaan Selatan. Pembudayaan ini dipanggil ‘Indianization’ oleh pengkaji orientalis, namun menurut Linda Norene Shaffer, beliau lebih selesa memanggilnya sebagai ‘Southernization’ atau Selatanisasi. Budaya Selatanisasi ini tersebar ke seluruh pelosok dunia Selatan apabila penyebaran budaya dan agama Hindu-Buddha sekitar kurun ke-5M menerusi Empayar Gupta.

Walaubagaimanapun, Tamadun Melayu telahpun menerima trend Hindu-Buddha dan raja-rajanya telah memeluk agama Buddha seawal kurun ke-2M menerusi Raja Funan yang bernama Fan Chan, setelah belayar menerusi Teluk Bengal dan berkomunikasi dengan Empayar Kalinga menerusi Dinasti Mahamegavahana, yang kemudiannya menjadi salah sebuah kerajaan maritim yang mengawal seluruh teluk bengal, sebelum diserap menjadi sebahagian daripada Wilayah Empayar Gupta pada kurun ke-5M.

Hubungan antara Empayar Funan dan Kalinga ini telah membuka ruang kepada pelayar Melayu berinteraksi dengan pedagang India yang ingin berdagang sehingga ke negara China. Jalur pelayaran di Teluk Bengal ini telah banyak menyumbang kepada teori Selatanisasi ini, dengan Kepulauan Melayu menjadi wilayah yang sangat kaya, apabila trend matawang emas Gupta membeli emas dari Kepulauan Melayu, selepas kesukaran Pedagang Gupta berurusniaga dengan pelombong emas di Siberia dan sering diganggu dan dirompak oleh orang gasar di pertengahan antara India dan Siberia.

Pelayar Melayu telah membantu membuka jalur-jalur pelayaran ini dan berkemungkinan besar, pelayar Melayu turut mengajarkan pedagang India bagaimana untuk membina perahu katir dan layar jenis Melayu (Balance-lugged sail). Perahu layar jenis yang sama turut ditemui di Selatan India seawal kurun ke-6 M, menunjukkan terdapatnya pemindahan teknologi Melayu ke sana.

Dengan penetapan jalur-jalur pelayaran ini, pelayar Melayu telah membantu proses penyebaran agama Hindu dan Buddha ke arah Tamadun Cina, dengan negara Pan-pan di Timur Semenanjung menjadi hab kepada penyebaran agama Buddha di Asia Tenggara dan ke Cina. Sami yang terkenal kerana catatan pelayarannya, iaitu Yi jing (I-Ching) pernah mencadangkan agar sesiapa yang ingin mendalami agama Buddha di India, mereka perlu belajar dahulu di Negara Jaya (Srivijaya) dan mendalami pembelajaran Bahasa Melayu kerana terdapat sejumlah besar kitab-kitab agama Buddha yang diterjemahkan ke dalam bahasa Melayu. Begitu pentingnya negara Asia Tenggara semasa penyebaran trend Selatanisasi ini.

Selain itu, kecekapan dan kecekalan pelayar-pelayar Melayu belayar ke serata dunia telah membuka jalur-jalur pelayaran dari Selatan ke Barat, dengan perdagangan bunga cengkih dan kulit kayu manis dari Asia Tenggara ke Teluk Aden, sebelum di bawa ke Tamadun Mesir seawal kurun pertama masihi, ataupun lebih awal lagi dari itu. Teknologi pelayaran ini membantu Empayar Gupta menjual produk tekstilnya dengan sangat berjaya di Afrika dan Eropah, serta ke Asia Timur. Produk kain kapas dari India ini mendominasi teknologi tekstil dunia sehingga ke zaman revolusi perindustrian Eropah sekitar kurun ke-19M.

Semasa kurun ke-5M, pelayar M,elayu dikatakan mendominasi jalur pelayaran dunia dengan ¾ daripada permukaan jalur pelayaran dunia ini dipenuhi oleh pelayar Melayu. Di mana-mana sahaja boleh ditemui koloni-koloni Melayu sehinggakan kaum maritim di Laut China, iaitu Kaum Yueh juga adalah kaum Melayu yang berdagang dan membentuk koloni di pantai Timur Cina, sehingga koloni mereka semakin mengecil dan akhirnya pupus dari Negara Cina di masa kini, yang tinggal hanya di Taiwan sahaja membentuk peribumi Taiwan yang bukan berbangsa Han. Di Afrika, pengaruh Melayu boleh dikesan sehingga ke pantai Barat Afrika, dengan penemuan diaspora budaya Melayu seperti alat muzik dan tumbuh-tumbuhan muasal Kepulauan Melayu seperti Keladi dan Pisang.

Eksplorasi Bangsa Melayu di laut lepas telah mewujudkan suatu tradisi maritim yang sangat hebat dengan kearifan lokal Melayu, digunapakai secara global, sebelum terciptanya kompas magnetik yang boleh menentukan arah menggunakan jarum. Jauh sebelum belayarnya Christopher Columbus ke Benua Amerika, jauh sebelum Ekspedisi Ferdenand Magellan mengelilingi dunia, bangsa Melayu terlebih dahulu mempelopori budaya maritim dan pelayaran jarak jauh dengan hanya menggunakan tiupan angin monsun, buruj di langit, arus lautan, ombak, hidupan-hidupan liar dan sebagainya sebagai pandu arah mereka. Kebijaksanaan ini berkemungkinan telah hilang dari minda kebanyakan anak kita, namun keberanian dan sifat berlumba-lumba masih wujud dalam diri anak Melayu, contohnya keberanian menunggang motorsikal dengan laju dan budaya merempit menjadi salah satu daripada masalah sosial remaja Melayu, sejak zaman Azroy (Gila-gila Remaja) sehinggalah ke zaman sekarang. Trend ini perlu diubah dengan berlumba di litar lumba yang sah dan tidak membahayakan semua orang.

Rujukan:


Kapal Our Lady of Wonders Yang Lama Hilang Ditemui Dengan Harta Karun

Harta karun dari kapal-kapal yang karam sememangnya sesuatu yang menarik untuk diambil. Tetapi yang menyampahnya ialah setiap kali nak ambil, ada negara yang buat tuntutan terhadap artifak yang ditemui. Namun begitu, hal ini tak terpakai kepada harta karun kapal geliung Sepanyol Nuestra Señora de las Maravillas (Our Lady of Wonders) yang ditemui di Bahamas.

Kapal geliung itu karam pada 4 Januari 1656 semasa dalam perjalanan dari Little Bahama Bank, utara Bahamas ke Seville, Sepanyol. Maravillas yang seberat 891 tan membawa sejumlah besar harta dengan sebahagian dikelaskan sebagai cukai diraja dengan sebahagian lagi milik orang persendirian. Ia karam selepas berlanggar dengan batu karang 30 minit selepas berlayar.

Selama lebih 366 tahun, sisa bangkai Maravillas tersebar sejauh beberapa batu di dasar laut. Tetapi disebabkan nilai kekayaan besar yang dibawa kapal berkenaan, ia menjadi sasaran kelompok penjarah yang melihatnya sebagai sasaran harta karun mudah. Muzium Maritim Bahamas percaya saki-baki artifak yang berjaya dikeluarkan daripada Maravillas merupakan harta karun kapal yang gagal dikesan oleh pencari harta karun. Mereka juga percaya aktiviti ini berlaku selama lebih 300 tahun dari 1650-an hingga 1990-an.

Sebelum itu, kami cadangkan korang dapatkan TITANIC DI HUJUNG JARI. Titanic sentiasa dilaungkan sebagai kapal yang tidak boleh ditenggelamkan. Tetapi Tuhan itu kaya dan menunjukkan kekuasaan-Nya bagi menundukkan keangkuhan manusia yang membuat dakwaan sedemikian. Nak tahu lagi kisah kapal ini, dapatkan TITANIC DI HUJUNG JARI sekarang! Beli di Shopee: https://shopee.com.my/The-Patriots-Titanic-Di-Hujung-Jari-i.238336777.4238247449

Tidak mahu lebih banyak artifak kapal ini dicuri dan dijual oleh individu yang tidak bertanggungjawab, kerajaan Bahamas mengambil keputusan untuk mendapatkan saki-baki harta Maravillas dan menempatkannya di sebuah muzium. Usaha ini dijayakan menerusi kerjasama antara kerajaan Bahamas dengan Allen Exploration. Allen Exploration merupakan sebuah organisasi yang bertanggungjawab mengesan bangkai-bangkai kapal bersejarah yang karam di lautan.

Sejak usaha ini dilancarkan pada Julai 2020 di utara Bahamas, terdapat banyak artifak yang berjaya dikeluarkan. Antara artifak yang ditemui dan dikeluarkan daripada Maravillas ialah meriam-meriam, sauh-sauh dan ribuan duit syiling perak. Tetapi nak capai semua ini bukan sesuatu yang mudah.

Pertamanya, pengasas Allen Exploration, Carl Allen kena buktikan utara Bahamas sebagai lokasi paling tepat bagi mengesan sisa bangkai Maravillas. Ini disebabkan banyak teori yang menyatakan Maravillas karam di lokasi-lokasi berbeza. Tetapi Allen percaya kawasan ini sebagai kawasan yang tepat disebabkan banyak rekod kapal karam di situ.

Kedua, mereka harus teliti mencari artifak-artifak yang tersembunyi di situ. Ini kerana walaupun kawasan laut tersebut mempunyai kedalaman sejauh 50 batu, artifak-artifak boleh saja tersembunyi dalam pasir setebal 20 kaki. Tetapi selepas artifak pertama ditemui, ia merupakan satu pengalaman indah buat krew Allen Exploration termasuk Allen.

Penemuan artifak-artifak turut mengesahkan kapal yang ditemui itu benar-benar Maravillas. Salah satu daripadanya ialah sebilah pedang perak milik seorang askar bernama Don Martin de Aranda y Gusmán. Selan pedang perak, pengkaji arkeologi turut menemui beberapa utas rantai milik ahli kumpulan kesatria terkenal Sepanyol, Order of Santiago. Kumpulan ini aktif melindungi kapal-kapal dagang Sepanyol dan wujud sejak abad ke-12 Masihi.

Melihat kepada semua artifak yang ditemui, nilainya boleh saja mencecah jutaan ringgit. Ia tidak akan mencapai nilai AS$17 bilion, nilai bagi semua artifak yang karam bersama kapal geliung San Jose. Tetapi ia masih satu penemuan yang lumayan yang bisa mendorong negara-negara bertelagah bagi menentukan siapa yang berhak mendapatkan harta Maravillas.

Tetapi ini tidak berlaku kepada kapal berkenaan. Allen Exploration melihat semua artifak yang dikeluarkan patut dipamerkan di muzium. Justeru, satu pameran artifak Maravillas diadakan di Muzium Maritim Bahamas dan telah dibuka kepada orang ramai sejak 6 Ogos lepas.

Kajian lebih mendalam terhadap Maravillas mendapati ia merupakan kapal harta terbesar milik Sepanyol ketika itu. Justeru, apabila kerajaan Sepanyol mendapat tahu kapal tersebut karam di Bahamas, ia pastinya memberi kesan besar kepada mereka dari segi kewangan. Dan Allen percaya disebabkan ada bahagian kapal yang belum diteroka, ada harta karun bernilai menanti masa untuk ditemui dan dikeluarkan agar menjadi tatapan generasi seterusnya.

RUJUKAN

Stabile, A. (2022, 8 Ogos). Sunken jewels, buried treasure uncovered in the Bahamas from iconic 17th century Spanish shipwreck. The New York Post.

Nalewicki, J. (2022, 8 Ogos). Treasure trove of gold and jewels recovered from a 366-year-old shipwreck in the Bahamas. Live Science.


Kalau Tamadun Melayu Ini Tua, Kenapa Bahasa Melayu Banyak Pinjam Perkataan Luar?

Tulisan Pallava ni orang Melayu ambil daripada selatan India, lalu digunakan meluas dalam batu bersurat Tamadun Melayu ketika era Srivijaya. Misalnya dalam Batu Bersurat Kedukan Bukit, yang mencatatkan ekpedisi Maharaja pertama Srivijaya, Dapunta Hyang Sri Jayanasa.

Dalam batu bersurat ini, meski menggunakan tulisan Selatan India, menggunakan Bahasa Melayu Kuno, menunjukkan antara rekod terawal Bahasa Melayu dalam sejarah. Dan perlu tahu, bukan orang Melayu jer pakai tulisan dari India, tapi Khmer, Thai, Cham dan banyak tamadun lain.

Fasa ini dikenali sebagai Fasa Indianisasi yang di mana banyak kalangan kaum tuan yang salah faham mengenai fasa ini dengan menganggap ia dibina pribumi India, tetapi hakikatnya dibangunkan pribumi AT sendiri, tetapi menerima pengaruh besar dari India.

Kemudian, dari tulisan Pallava, penduduk Asia Tenggara termasuk orang Melayu membangunkan tulisan yang dikenali sebagai pasca-Pallava. Daripada Pallava, mereka bangunkan tulisan sendiri. Untuk orang Melayu, salah satunya ialah Rencong.

Gambar saya naikkan ini ialah Syair Perahu, sebuah puisi Sufism yang dikaitkan dengan fahaman Wahdatul Wujud yang dipercayai dihasilkan pada separuh kedua kurun-ke-17 terdahulu.

Manuskrip Melayu lain yang menggunakan tulisan Rencong ialah seperti di bawah. Perkenalkan Tembai dan teremba, sebuah tulisan yang menceritakan asal usul roh dan tempat muasal roh.

Ia boleh dibaca seperti di bawah:

“Anjut parahu dari ulu / pisang rukama kanan pari / tambai kutahu dari guru / taraba kapun barahi.”

Manuskrip ini menampakkan era kemasukan Islam kerana ada unsur campuran Islam dan agama-agama di Nusantara sebelum itu.

Selain itu, Manuskrip Tanjung Tanah seperti di bawah merupakan Manuskrip tertua di dunia dalam Bahasa Melayu ialah dalam Rencong.

Manuskrip ini berusia tidak lebih daripada 1377 Masihi. Menceritakan mengenai kod undang-undang yang digerakkan oleh Raja Melayu kerajaan Dharmasraya ke atas taklukannya di Sumatera iaitu wilayah Kerinci.

Adapun selepas kedatangan Islam, orang Melayu pakat menggunakan tulisan Jawi. Tapi budaya ni tak unik pada Melayu sahaja. Bangsa Turki, bangsa Parsi turut menggunakan tulisan seiras tulisan Arab. Tapi apakah saudara mahu menafikan ketamadunan Turki yang membina Uthmaniyah?

Atau ketamadunan Parsi yang membina empayar-empayar Purba, dengan nama seperti Cyrus The Great dianggap sebagai antara raja paling bertoleransi di dunia?

Dan menggunakan tulisan asing dalam tamadun mereka bukan lambang tak bertamadun. Orang Jepun masih mengekalkan tulisan Kanji, yang dinspirasikan daripada Cina..

Tentang bagaimana boleh wujud frasa dari bahasa lain dalam Bahasa Melayu? Tenang sahabat. Sesungguhnya pinjaman-pinjaman yang wujud dalam Bahasa Melayu bukan bermaksud tamadun kami tidak tua.

Pinjaman ini menandakan bahawa Tamadun Melayu dahulu dah banyak mengalami pertembungan dengan tamadun luar atas sifat progesif dan keterbukaan mereka lantas menerbitkan pinjaman ke dalam bahasa mereka.

Hatta demikian, Bahasa Melayu masih berdiri sebagai bahasa sendiri dibawah keluarga bahasa Austronesia, dan merupakan antara bahasa dalam keluarga Austronesia yang banyak dituturkan.

Dan sifat sebegini tak terhad pada Bahasa Melayu sahaja, boleh dilihat pada bahasa seperti Bahasa Inggeris. Bahasa Inggeris juga juga tidak lepas dari fasa pinjaman yang saya percakapkan.

Bahasa Inggeris merupakan sebuah bahasa dari cabang Bahasa Germanic. Dalam Bahasa Inggeris, Bahasa dari cabang keluarga Bahasa Romance (Latin, Perancis etc) menguasai sekurang-kurangnya 56 peratus Bahasa Inggeris berdasarkan kajian daripada University of New England, Australia pada tahun 2006, manakala Bahasa Germanic itu sendiri hanya merangkumi sekadar 15 % sahaja dalam Bahasa Inggeris menunjukkan bahawa betapa sikitnya kosa kata asal dari keluarga Germanic yang masih tinggal.

Dalam kajian lain yang dibuat oleh Joseph M. Williams yang merupakan professor bahasa di University Chicago menyatakan bahawa kira-kira 58 peratus dalam 10, 000 patah perkataan Bahasa Inggeris yang selalu digunakan dalam kehidupan seharian kita datang dari Bahasa Romance, di mana 29 peratus daripadanya ialah Bahasa Latin, dan 29 peratus lagi datang daripada Bahasa Perancis.

Selebihnya 6 peratus pula datang dari Bahasa Greek manakala bakinya adalah dari Bahasa Germanic sendiri dan bahasa asing termasuk Bahasa Melayu. Gambaran lebih jelas diungkapkan dalam infografik di bawah.

Tapi ini tak menghalang daripada tuan berbicara dalam bahasa Inggeris? Ini tak menghalang daripada kita mengaku kehebatan pencapaian tamadun Inggeris, dengan empayar yang dikatakan matahari tidak pernah terbenam?

Fenomena yang sama dapat dilihat pada Bahasa Sepanyol. Ya, Bahasa Sepanyol merupakan sebuah Bahasa Romance seperti mana Bahasa Latin dan Perancis. Apabila Tariq bin Ziyad menakluk Sepanyol ke dalam sfera pengaruh empayar Umaiyyah, ia menandakan detiknya kemasukan pengaruh kebudayaan Arab ke dalam Sepanyol bermula dari senibina sehinggalah ke bahasanya. Dikatakan bahawa pada hari ini, terdapat 4000 akar kosa kata dalam Bahasa Sepanyol dapat dijejak sejarahnya kepada perkataan Bahasa Arab.

Dan respon beliau selepas membaca artikel kami, sangatlah baik. Kami dan beliau juga sama-sama belajar mengenai Bahasa Melayu dan sejarahnya.


Perjalanan Panjang Bahasa Inggeris

Bahasa Inggeris yang kita gunakan sebagai bahasa kedua dan sebagai bahasa utama pada peringkat antarabangsa telah melalui satu perjalanan sejarah yang panjang. Bahasa Inggeris yang kita ketahui pada hari ini sebenarnya bermula dari bawah, kemudian menapak dari satu tangga ke satu tangga dan melalui pelbagai proses bahasa seperti peminjaman, pengayaan kosa kata, dan penciptaan istilah baharu. Perkembangan bahasa Inggeris ini juga didokong oleh para  pencinta  bahasa, aktivis bahasa, dan pengkaji bahasa. Peranan golongan ini telah menjadikan bahasa Inggeris sebagai satu bahasa yang hidup dan dinamik sehingga mempunyai  1.2 bilion jumlah penutur bahasa ini di dunia.

Dari sudut sejarah, bahasa Inggeris dikatakan berasal daripada cabang bahasa Germanik Barat yang merupakan rumpun Indo-Eropah. Bahasa Inggeris bermula sejak 450 sebelum masihi apabila penutur rumpun bahasa Germanik memulakan petempatan di Britain. Bahasa Germanik berasal dari Eropah yang mempunyai beberapa cabang, termasuk rumpun bahasa Jerman, Belanda, Saxon lama, Anglo-Frisian, Inggeris, Scott, Scandinavia, termasuk Swedish dan Norwegian. Bahasa ini bergerak secara evolusi dan mengambil masa yang panjang kerana campuran dan hubungan bahasa Germanik memerlukan masa untuk penyesuaian dan perubahan semasa.

Penutur Inggeris lama dikenali sebagai Anglo-Saxon. Golongan tersebut bertanggungjawab terhadap pengasimilasian bahasa Inggeris lama dengan bahasa dialek dan bahasa-bahasa rumpun Germanik. Contohnya, perkataan seperti gift, egg, skirt, skill, skin, take, give, dan get adalah antara rumpun bahasa Scandinavia. Usaha memasukkan dialek ke dalam bahasa Inggeris telah mencetuskan idea untuk cuba memodenkan bahasa mereka. Maka, pada abad ke-12 dan pada abad ke-15, bahasa Inggeris lama ini bertukar sebagai bahasa Pertengahan Bahasa Inggeris. Dalam tempoh inilah berlaku perubahan bunyi dan morfologi dalam bahasa Inggeris. Perubahan ini telah membawa kepada peminjaman puluhan ribu bahasa Latin, Greek, dan penciptaan perbendaharaan kata.

Kesan perubahan ini ialah kemunculan kamus-kamus yang belum mantap. Perkara sebegini menimbulkan kebimbangan tentang ancaman kesucian bahasa tersebut. Justeru, untuk mengelakkan persoalan tentang kemurnian bahasa, satu set preskriptif berkenaan ejaan, sebutan, dan tatabahasa yang seragam diwujudkan. Ketika pendudukan Rom, ramai penutur dialek bahasa Germanik yang berkhidmat dengan tentera Rom. Keadaan ini mewujudkan hubungan saduran bahasa.

Setiap bahasa mempunyai satu karya agung sebagai teras kepada pembinaan bahasa, sejarah dan kebudayaannya. Justeru, versi sejarah The Anglo-Saxon Chronicle yang dihasilkan pada tahun 1154 berupaya memberikan sejarah golongan Anglo-Saxon sejak zaman Julius Caesar hingga abad ke-12. Berdasarkan sejarah ini, perkataan English berasal daripada satu kelompok masyarakat yang dikenali sebagai  Angels. Begitu juga perkataan England yang dikatakan berasal daripada perkataan Angels. Kelompok ini hidup dengan kelompok lain seperti Franks, Goths, Saxon, Vandal, dan Lombard.

Penguasaan Norman ke atas England pada tahun 1066, sistem mahkamah, gereja, sistem perundangan, dan ketenteraan diwujudkan untuk tujuan kekuasaan dan kekayaan. Pada masa ini, bahasa Inggeris diletakkan sebagai bahasa kelas bawahan sahaja yang hanya dituturkan oleh penduduk desa dan masyarkat kelas rendah. Bahasa yang diangkat sebagai bahasa kelas tinggi ialah bahasa Perancis. Walau bagaimanapun terdapat usaha untuk menggunakan kedua-dua bahasa ini namun banyak kekurangan serta banyak aspek bahasa yang gagal dikuasai.

Apabila Raja Joh tewas kepada Raja Philip Perancis pada tahun 1204 dan perhubungan mula antara England, pertembungan politik dan ketenteraan menjadikan bahasa Anglo-Norman mulai longgar. Meskipun bahasa Inggeris belum begitu mantap lagi dan berada di tengah-tengah dominasi bahasa Latin dan bahasa Perncis, namun pada abad ke-13, bahasa Inggeris berjaya diungkapkan dalam bentuk kesusasteraan.

Bahasa Inggeris yang berputik di Englan dari utara Eropah pada abad ke-5, berkembang ke British Isle yang kemudian berkembang ke Wales, Cornwall, Cumbria, dan selatan Scotland yang merupakan pusat bahasa-bahasa Celtic. Apabila pihak dari utara Perancis yang dikenali sebagai golongan Norman datang menyerang pada tahun 1066, kebanyakan golongan bangsawan England lari ke utara Scotland, dan bahasa Inggeris turut merebak di sana. Pada abad ke-12 pula, golongan pahlawan Anglo-Norman dihantar menyeberangi Lautan Isrish dan Ireland kemudian secara beransur-ansur bahasa Inggeris mula berkembang di sana. Anglo-Norman merupakan campuran Norman dan Inggeris di England.

Pada abad ke-15 dan abad ke-17, pemodenan bahasa Inggeris mula berlaku. Pemodenan berlaku dalam aspek sastera khususnya dalam aspek struktur bahasa dalam bahasa moden. Terdapat perubahan dan kemajuan bahasa yang berkaitan dengan perubahan sosial. Hal ini dapat dilihat juga dalam perubahan struktur tatabahasa yang lebih kompleks dan dinamik. Kemajuan bahasa dapat diukur juga melalui penghasilan kamus-kamus bermutu tinggi dan penyelarasan sistem tatabahasa. Dalam konteks di England, hal ini berlaku pada abad ke-18. Antara teks pelopor ialah teks Trinity yang ditulis oleh Bishop Lowht pada tahun 1762, Universal Grammar Theory ditulis oleh James Harris pada tahun 1751, dan kamus yang ditulis oleh Samuel Johnson pada tahun 1755.

Penghasilan teks yang mantap dengan kuantiti yang terbaik serta terperinci berupaya membudayakan pembentukan penguasaan bahasa Inggeris yang bermutu dan meningkatkan kadar celik huruf dan minat membaca penduduk negara. Situasi bahasa di England yang berasaskan teori tatabahasa sejagat mencerminkan kualiti minda dan penghormatan terhadap Latin. Kehadiran bahasa Latin yang merupakan bahasa dunia pada masa itu wujud erana kewujudan empayar Rom yang mempunyai kelebihan memanfaatkan kuasa yang ada pada mereka meskipun penutur bahasa asal mereka sangat kecil. Selepas menguasai sesebuah negara, mereka dengan penuh jati diri memperkenalkan, mempromosikan, dan mengembangkan bahasa Latin ke negara yang pernah dijajah. Semangat mencintai bahasa kebangsaan mereka dikembangkan ke negara-negara lain melalui penjajahan. Selepas kejatuhan Rom, maka kuasa yang ada [ada mereka pudar. Di sinilah, Inggeris sedikit demi sedikit mengambil tempat dan kedudukan bahasa dunia.

Apabila Rom mengeluarkan tentera pada 410 sebelum Masihi dari Britain, bahasa Latin masih bertahan dan masih dituturkan di kebanyakan tempat di Britain dan di Benua Eropah. (Artikel tentang kegemilangan dan kejatuhan bahasa Latin akan menyusul). Bahasa Latin mempunyai pengaruh terhadap bahasa Germanik dan Celtic seperti wall, kitchen, wine, mile, dan street. Bahasa Latin juga berkembang melalui migrasi, gereja Katolik, dan aspek intelektual, khususnya dalam bidang kemanusiaan. Antara perkataan yang dipinjam ialah abbreviate, acceleration, accomomodate, aristocracy, barbarously, circumscription, democracy, education, encyclopedia, historian, inflection, modesty, society, temperature, tolerate, contemporary, simultaneous dan epistemic. Peminjaman kosa kata bahasa Latin juga diambil dalam bidang agama seperti altar, angel, clerci, temple, psalm, master dan demon. Dari sini kita dapat lihat bahawa perkembangan bahasa Inggeris juga ada bergantung pada bahasa Latin.

Bertitik tolak daripada kemajuan yang sedikit demi sedikit itu (selepas kejatuhan Rom), bahasa Inggeris mula memasuki era sebagai bahasa imperialisme. Pada abad ke-16, jumlah penutur bahasa Inggeris hanyalah sekitar 5 hingga 6 juta dan kebanyakan mereka tinggal di British Isle. Namun pada abad ke-17, bahasa Inggeris berkembang di seluruh dunia. Ketika permulaan pemerintahan Elizabeth II (1952), jumlah penutur semakin meningkat berlipat kali ganda iaitu sekitar 250 juta yang kebanyakannya tinggal di luar England. Keadaan ini adalah disebabkan oleh peranan dan tindakan pihak kerajaan Inggeris yang menitikberatkan penggunaan dan pengembangan bahasa tersebut.

Hasilnya pada abad ke-18, Britain menjadi kuasa hegemoni yang ampuh di Kanada, India, Australia, New Zealand, Hong Kong, Burma, Malta, Cyprus, Kepulauan Pasifik, dan di benua Afrika. Situasi ini merupakan pergerakan penting dalam sejarah perkembangan dan penyebaran bahasa Inggeris di luar kepulauan Inggeris sendiri. Dan kita dapat lihat pada abad ke-21 ini, bahasa Inggeris menjadi bahasa global dan paling meluas penggunaannya.

Namun begitu, sebagai mana bahasa-bahasa lain di dunia, bahasa Inggeris juga menghadapi masalah ancamannya. Bahasa Inggeris juga berhadapan dengan isu penggunaannya yang kurang tepat dan tidak standard dalam dunia penutur bahasa Inggeris sebagai bahasa ibunda seperti yang berlaku di Australia, New Zealand, Amerika Syarikat, termasuk Britain sendiri. Putera Charles sendiri pernah menyuarakan bahawa para pekerja di istana tidak dapat menulis dan bertutur dalam bahasa Inggeris dengan baik. (Tidak kedengaran pula Sultan-sultan kita meluahkan soal penggunaan bahasa dalam kalangan pekerja istanakan?). Universiti Oxford juga mengkritik tahap rendah mutu bahasa Inggeris yang digunakan oleh para pelajar di universiti tersebut. Mereka mencadangkan langkah pembaikan dalam pengajaran khususnya dalam tatabahasa.

Bagaimanapun, negara yang berbahasaibundakan bahasa Inggeris mengambil pendekatan kreatif dalam pengembangan dan mempromosikan bahasa Inggeris. United Kingdom misalnya mempunyai British Council yang mengkhusus tentang pendidikan antarbangsa dan kebudayaan Inggeris. Organisasi ini diiktiraf sebagai propaganda kebudayaan yang mempromosikan bahasa dan pendidikan Inggeris di luar negara. Hampir setiap negara di dunia ini mempunyai pejabat British Council. (Sekadar bertanya : Adakah UK mengizinkan jika kita menubuhkan satu pejabat khas Dewan Bahasa dan Pustaka di sana?)

Ternyata bahawa bahasa Inggeris yang berabad-abad usianya mempunyai strategi sendiri untuk memperluaskan pengaruh. Kelebihan penyebaran bahasa ini dibantu oleh peranan Hollywood dan budaya popular Amerika Syarikat. Bahasa Inggeris dijangka terus mengungguli senarai baahsa yang paling meluas penyebarannya di dunia ini

Rujukan:


Analisis PRN Sabah: Apa Pengajarannya?

Sekiranya diteliti keputusan PRN Sabah ini, banyak perkara-perkara menarik yang boleh kita pelajari. Saya hanya kemukakan beberapa sahaja.

1. Dapatan daripada kaji selidik yang dijalankan oleh Society Empowerment and Economic Development of Sabah – SEEDS menunjukkan populariti Warisan Plus (44.3%) lebih rendah berbanding BN++ / GRS (47.9%). Keputusan semalam menyaksikan Warisan Plus adalah lebih popular (42.06%) berbanding GRS (41.60%) berdasarkan peratusan turun mengundi sekitar 66%. Walaupun ralat masih di bawah 5% tetapi dalam politik di Sabah ini, beza 10 undi pun boleh menyebabkan 1 kerusi hilang.

2. Secara tidak langsung tiada parti baik GRS atau Warisan Plus yang mampu memerintah kerajaan dengan majoriti undi popular.

3. Walaupun GRS kekurangan mata 0.46% berbanding Warisan Plus, 2 kerusi Warisan tidak dapat dipertahankan oleh mereka dan dirampas kembali oleh UMNO di DUN Pantai Manis dan Karambunai. Peristiwa di sini boleh diandaikan bahawa berlakunya gelombang undi swing dari Warisan kepada GRS. Undi swing ini boleh dilihat pada undi popular Warisan pada PRU14 adalah 47.19% dan menurun sekitar 5% mata pada PRN 2020.

4. Faktor personaliti yang memainkan peranan penting ini boleh dilihat di beberapa kerusi iaitu kerusi yang dimenangi oleh Calon Bebas yang merupakan penyandang sebelum ini seperti di N.57 Kuamut berserta calon-calon Parti Cinta Sabah yang mendapat undi signifikan di mana undi tersebut melebihi jumlah majoriti. Antaranya di Bongawan (3,598 undi), Kundasang (2,384 undi) dan Labuk (1,441 undi)

5. Antara kekesalan saya di N.30 Bongawan yang dimenangi oleh Warisan dengan 5,400 undi sedangkan sekiranya undi BN dan Anifah Aman digabungkan, boleh mencecah sekitar 7,500. Keputusan ini menunjukkan, kawasan-kawasan sebegini sangat memerlukan rundingan untuk memastikan strategi yang direncanakan memperolehkan hasil di pihak anti Warisan.

6. Menjadi rahsia umum, persaingan merebut kerusi Ketua Menteri telah bermula dan sengit. Sudah tentu, pelbagai justifikasi yang akan digunakan daripada pihak masing-masing. Bagi pihak UMNO, mereka memiliki undi terbanyak berbanding parti-parti komponen lain dalam GRS (atas faktor jumlah kerusi yang dipertandingkan juga paling banyak 41 kerusi). Sekiranya peratusan kemenangan diambil kira, PN memiliki kelebihan dengan 58.6% mata kemenangan (menang 17/29 kerusi) berbanding BN 34.1% mata kemenangan sahaja.

7. Mata kemenangan di pihak Warisan pula menunjukkan DAP lah sebenarnya yang paling tinggi peratusan kemenangannya. PKR pula hanya memenangi 2/7 kerusi sahaja. Corak pengundian khususnya di kawasan DAP ini menunjukkan masyarakat Cina di sana bukan sahaja tidak menerima parti MCA, malahan parti tempatan (bekas BN) seperti LDP dan SAPP juga tidak diterima mereka. Secara tidak langsung, corak ini menunjukkan sikap majoriti pengundi Cina di Sabah dan Sarawak adalah sama dengan sikap majoriti pengundi Cina di Malaysia Barat.

8. Sehubungan itu, pandangan bahawa “politik keetnikan di Malaysia Timur dan Barat adalah tidak sama” ini boleh diragui sejauh mana kebenarannya. Pada saya perbezaannya hanyalah pada komposisi peratusan suku kaum di Malaysia Timur berbeza dengan Malaysia Barat, tetapi keterpecahannya mengikut etnik masing-masing masih lagi sama dinamiknya.

9. PRN Sabah juga menunjukkan pertembungan parti politik sekutu baik di dalam gabungan ataupun bekas gabungan dan perpecahan elit-elit politik (heavy weigh dalam PCS seperti Anifah Aman, dalam USNO, Tan Sri Pandikar Amin dan penyandang-penyandang kerusi sebelumnya) boleh merugikan gabungan parti-parti tertentu bagi merebut kuasa di Putrajaya dalam terjemahannya pada PRU15. Malahan sekiranya digabungkan undi-undi mereka ini di kawasan tersebut boleh membantu untuk memberi saingan sengit kepada calon Warisan Plus.

10. Berdasarkan situasi ini, saya sangat-sangat menekankan betapa Perikatan Nasional dan Barisan Nasional tidak berupaya untuk menghadapi pertembungan 3 penjuru pada PRU15. Konflik dalaman yang berlaku mestilah diuruskan dengan bijaksana.

#PRNSabah2020 #SabahMemilih

Artikel dikirimkan oleh Anis Sina untuk The Patriots.


Tuhan Dan Hukum Sejagat

Masa tahun lepas, bulan Disember, aku dijemput untuk jadi pembentang di Seminar Falsafah Sains Tabii kali kedua. Pada awalnya, aku nak bentang pasal falsafah masa dan termodinamik. Tapi disebabkan aku sangat sibuk waktu itu, dengan projek penyelidikan tahun akhir, persediaan peperiksaan akhir apa semua, aku tak ada masa nak hadam tentang falsafah itu.

Jadi, alang-alang, lebih baik aku bentang perkara yang aku sudah sedia tahu, iaitu pasal Teori Ketumpatan Berfungsi (Density Functional Theory). Teori ini adalah prinsip fizik yang berkaitan dengan projek tahun akhir aku. Semasa aku tulis makalah pasal teori ini, aku memang tak letakkan sebarang bentuk falsafah, hanya fizik semata-mata.

Tetapi Dr. Alinor ada tanya aku apa falsafah di sebalik teori ini. Teori ini ada guna keadah Prinsip-pertama (first-principles). Masa mula-mula aku agak itulah falsafahnya. Selepas buat pembacaan, memang itulah falsafahnya. Cuma, Prinsip-pertama yang difahami dalam konteks lapangan falsafah alamiah (natural philosophy) tidak sama dengan konteks sains moden, terutamanya kimia moden dan fizik moden. Sains moden terlalu empirikal maksudnya. Tetapi itulah sebenarnya yang membangunkan Teori Ketumpatan Berfungsi.

Berkenaan Tuhan bermain dadu ataupun tidak, ataupun apakah ‘mesin’ dan hukum sejagat (universal law) yang diusulkan oleh Muhammad Musoddiq Bin Jaafar itu sebenarnya telah lama dicari sejak zaman Yunani kuno lagi. Paling jauh pun sejak zaman pra-Socrates, iaitu zaman-zaman ahli falsafah mahu mencari unsur utama ataupun unsur asas yang membentuk objek atau jirim di sekeliling kita. Aristotle adalah orang pertama yang membangunkan kaedah Prinsip-pertama sebagai objektif utama kefalsafahannya.

Tujuan Aristotle adalah untuk mencari hukum sejagat juga macam Albert Einstein yang tidak bersetuju dengan tafsiran Copenhagen dan Stephen Hawking yang mahu mencari teori segala jagat (theory of everything).

Teori segala jagat ini adalah satu teori yang padat menerangkan segala hukum sains. Teori yang menjadi kunci utama segala hukum sains. Teori yang menyatu-padukan segala hukum dan persamaan dalam matematik. Dalam komuniti saintis, ia adalah kunci alam semesta. Dalam skop penyelidikan aku, Prinsip-pertama adalah sebahagian daripada serpihan teori segala jagat.

Prinsip-pertama yang dimaksudkan oleh Aristotle lebih kurang macam persamaan segala jagat yang difahami oleh Hawking itu juga sebenarnya. Menurut Aristotle, Prinsip-pertama ini adalah asas utama untuk segala pengetahuan (absolute knowledge). Pencarian Prinsip-pertama ini bukanlah hal yang ganjil dalam lapangan falsafah. Dalam karyanya ‘Physics‘, Aristotle memanjangkan berkenaan Prinsip-pertama pada pembukaan sebagai hala tuju dalam pengajian sains fizik.

Untuk mencari ‘punca’ segala ilmu pengetahuan ini, Aristotle cenderung dengan kaedah ‘kita patut mulakan segalanya dengan perkara yang kita sudah tahu dan jelas’ yang seterusnya membangunkan falsafah empirisisme. Empirisisme mengutamakan apa yang jelas dengan deria kita sebagai parameter utama sebagai saluran sumber ilmu pengetahuan. Dalam sains moden, kelompok yang mengamalkan falsafah ini tergolong dalam golongan eksperimentalis. Aristotle beranggapan Prinsip-pertama sudah jelas pada alam sekeliling walaupun ia belum jelas pada pengetahuan manusia.

Menurutnya lagi, falsafah Prinsip-pertama yang diterapkan ialah mencari ‘sesuatu’ sebelum manusia (prior to us), kerana manusia bermula daripadanya. Prinsip yang mahu dicari pula adalah sesuatu yang datang sebelum alam yang juga merupakan hal sebelum manusia.

Selain daripada Aristotle, kita akan perasan ramai ahli falsafah bergelut untuk mencari ‘kebenaran hakiki’ ataupun sesetengah keadaan mengikut perbezaan definisi mencari ‘hakikat ilmu’ (truth of knowledge). Bukan komuniti kita saja (fizikawan) yang mahu mencari hukum sejagat (universal law).

‘Magnus Opus‘ Rene Descartes adalah untuk mencari kebenaran dan realiti kewujudan dengan menggunakan kaedah keraguan yang dikenali kini sebagai Keraguan Cartes (Cartesian Doubt). Keraguan Cartes adalah bentuk skeptikisme yang meragukan segalanya yang mampu diragui sehingga yang tinggal hanyalah kebenaran yang tidak dapat diragui iaitu keraguannya sendiri. Keraguan ini membuktikan akal dan pemikirannya adalah realiti yang wujud. Daripada sinilah muncul kata-katanya yang terkenal, “I think, therefore I am.”

Dalam fizik moden, Einstein adalah yang terawal untuk mencari hukum sejagat ini sebab Einstein percaya yang Tuhan sebenarnya tak bermain dadu, iaitu menjadikan dunia kuantum begitu rawak dan penuh kebarangkalian. Baginya terdapat hukum yang lebih ‘mendalam’ daripada kuantum. Hal ini dikuatkan lagi dengan hujah mengapa relativiti dan mekanik kuantum tidak dapat bersatu. Einstein juga sangat hairan dan sangat tidak suka dengan tafsiran Copenhagen yang penuh kebarangkalian. Semasa munculnya teori Belitan Kuantum (Quantum Entanglement), ia melanggar teori relaitiviti.

Dalam buku ‘God And The New Physics‘ yang dikarang oleh Paul Davies menyatakan kalau mekanik kuantum itu bersifat deterministik, kita akan dapat meramalkan masa hadapan dengan lebih tepat.

Selain daripada pencerapan angkasa, saintis juga menggunakan mekanik kuantum untuk mencari asal-usul ataupun ‘mesin’ yang mentadbir alam ini. Kalau saintis dapat temui ‘mesin’ ini, saints dapat meramalkan masa depan alam secara keseluruhan, mungkin juga keseluruhan hukum fizik dapat bersatu seperti mana mula-mula ia ‘meletup’ (Big Bang) dulu.

Jadi, bagi aku teori segala jagat (theory of everything) atau hukum sejagat (universal law) atau sifat deterministik mekanik kuantum sememangnya wujud, cuma ia tidak mungkin dicapai oleh manusia. Mungkin juga kebenaran pengetahuan (truth of knowledge) itu sendiri adalah ilmu Tuhan yang mungkin tak mampu ‘ditampung’ oleh kapasiti manusia.


Hubungan Istimewa Korea Utara Dan Palestin

Korea Utara baru sahaja mengeluarkan kenyataan bahawa tindakan Israel memb.unuh kanak-kanak ialah sebuah bentuk cabaran kepada masa depan yang lebih umat manusia. Ke.gan.asan dan pemb.ant.aian yang dibuat oleh Israel tak boleh lagi ditoleransikan.

Tengok ramai orang Malaysia terkejut yang terkejut dengan kenyataan itu.

Tak perlu terkejut, Korea Utara & Palestin memang brothers sejak dulu lagi. Ni Kim Il-sung (atuk Kim Jong-un) bersama Arafat pengasas Fatah.

KorUt pun ada supply Hamas dengan se.nj.ata seperti Bulsae-2 (peluru berpandu anti kereta kebal).

Semasa P.erang Dingin (1948-1991) antara US dan USSR (Rusia hari ini), konflik Israel-Palestin juga menjadi konflik proksi US-USSR.

Disebabkan US sokong Israel, maka USSR dan negara sekutunya sokong Palestin.

Dalam peta:
Merah, pink = sekutu USSR
Biru = sekutu US

Sebab tu Turki iktiraf Israel sejak 1949. Turki sekutu US, join NATO bagi lawan USSR.

Dan Turki anggap isu Palestin tu isu orang Arab. Turks tak yah ambil port.

Tak ada kaitan dengan sekularisme Ataturk, sebab di bawah Menderes yang Islamik pun hubungan Turki-Israel baik.

Dan di kalangan negara Arab, sosialisme sangat popular. Pemimpin Arab utama seperti Nasser (Mesir), Gaddafi (Libya), Assad (Syria), Saddam (Iraq) ni semua sosialis.

Arafat sebagai ketua pejuang Palestin pun angkat sosialisme sebagai ideologi perjuangannya.

Arafat mengasaskan Palestinian Liberation Organization (PLO) yang menggabungkan parti Fatah dia dan juga beberapa parti komunis-sosialis seperti PFLP dan DFLP.

Negara komunis-sosialis termasuk KorUt, Cuba semua bagi sokongan kepada PLO.

Memasuki 1980-an, sosialis Palestin ni mula dicabar oleh gerakan haraki (media Barat panggil ‘Islamis’) seperti Hamas dan Palestinian Islamic Jihad.

Mereka disokong oleh negara Arab bukan sosialis seperti Saudi, Kuwait, Qatar dan juga negara bukan Arab seperti Iran.

Apa pun, PLO masih diiktiraf sebagai wakil Palestin yang sah di peringkat antarabangsa, dan pada tahun 1988, Negara Palestin secara rasmi diisytiharkan. Berpusu-pusu negara Arab, Islam, dan juga sosialis termasuk KorUt mengiktiraf Palestin dan mendirikan hubungan diplomatik.

Negara sekutu US seperti negara Eropah, Korea Selatan dan Jepun masih “wait and see” sebab US belum iktiraf Palestin lagi.

Dan keadaan itu kekal sehingga hari ini. Yang belum iktiraf Palestin (bukan warna hijau) ni semua sekutu tegar US (kecuali Cameroon, Eritrea dan Myanmar).

P.eran.g Dingin tamat pada 1991 selepas kejatuhan kerajaan komunis di USSR. Jadi banyak negara sekutu USSR buang komunisme-sosialisme dan iktiraf Israel.

Tapi KorUt dan Cuba masih kekal komunis dan masih tidak iktiraf Israel.

Walaupun Korea Selatan tak iktiraf Palestin, tapi bukan bermaksud rakyatnya pro-Israel. Malah boleh nampak je rakyat Korea Selatan bersolidariti dengan Palestin dan Gaza.

Cuma disebabkan perjanjian pertahanan dengan US, Korea Selatan masih kena ikut cakap US dalam dasar luar.

Meskipun tak ada hubungan rasmi, Korea Selatan ada hubungan tak rasmi dengan Kerajaan Palestin bawah PLO dan ada bagi bantuan kemanusiaan.

Dan hubungan US-Korea Sekatan yang makin renggang pun bakal mendorong Korea Selatan mengiktiraf Palestin secara rasmi.


Perαng Monyet-Anjing Di India

Haiwan pun ada hati perasaan. Ia bukan sesuatu yang khusus pada manusia semata-mata. Perasaan sedih boleh bertukar menjadi amarah melampau yang mampu menghilangkan pertimbangan haiwan. Mungkin sudah ada dalam fitrah mereka untuk bertindak.

Sudahlah tidak berakal, perbuatan susulan mereka tentu sekali menakutkan. Baru-baru ini, ada satu kejadian gila berlaku di kampung Lavool yang terletak dalam negeri Maharashtra, India.

Lavool mempunyai populasi kecil kalau ikut purata taburan India. Dan kampung ini menjadi popular pun bukan kerana 5,000 orang ini. Sebaliknya, sekawan monyet tiba-tiba hilang pertimbangan dan mula menggαηαs secara tidak ketahuan.

Punca monyet menggαηαs dipercayai kerana satu pengalaman pahit. Katanya beberapa ekor anjing telah menyerαηg anak monyet sampai mαti.

Jadi kawanan monyet bermogok untuk menuntut bela. Tetapi katanya juga, tiada anak monyet kena serαηg pun.

Kalau ikut pernyataan ini, memang dasar beruk betul. Jadi entah apa puncanya, monyet tetap menggαηαs juga.

Barangkali datang musim – atau ikut demonstrasi tanpa tahu perj υ αηgαη macam “saudara jauh” mereka yang masuk bantahan anti-GST tanpa tahu apa itu GST.

Cuma yang menjadi mαηgsα kali ini bukanlah manusia. Sebaliknya mereka dilaporkan membawa anak anjing ke tempat tinggi seperti atas pokok atau bumbung bangunan. Kemudian mereka sengaja melepaskan anak anjing dari atas.

Setakat ini khabarnya 200 anak anjing sudah menjadi mαηgsα kegαηαsαη ini. Tetapi menurut seorang renjer bertugas, hanya emapt anak anjing saja setakat ini menjadi mαηgsα. Sekali lagi, tidak pasti mana satu yang betul.

Cuma pasti, sekurang-kurangnya dua ekor monyet hilang akal (yang memang mereka tiada akal pun).

Apabila orang kampung cuba menangkap, kawanan monyet berhenti serαηg anjing. Mereka serang orang kampung pula.

Seorang pelajar berusia lapan tahun dilaporkan terceδerα selepas diserαηg monyet (Dunhill, 2021). Sekali lagi, renjer tempatan menafikan yang ada orang diserαηg. Kira kampung cakap sesuatu; pihak berkuasa sekadar nafi dan tukar cerita.

Kalau ikut penjelasan pihak berkuasa, monyet selalu membawa anak anjing ke tempat tinggi. Cuma mereka bawa ikut suka, bukannya kerana deηdαm pun sebenarnya. Memang mereka angkat anak anjing naik.

Kemudian mereka biar anak anjing tanpa makanan. Terlalu lapar dan haus, anak anjing cuba cari sendiri… sampai jatuh dan mαti.

Walau bagaimanapun, peristiwa ini mendapat perhatian Universiti Negeri New York yang terletak di bandar Buffalo. Seorang pensyarah antropologi bernama Stephanie Poindexter memberi pendapat bahawa monyet serba boleh berdeηdαm.

Dan mereka sekadar pυkυl rata dan bυηυh apa-apa saja yang nampak macam haiwan dideηdαmkan (Kolitz, 2020). Dalam cerita ini, anjing membυηυh anak monyet. Jadi semua anjing menjadi sasaran.

Situasi ini mengingatkan tentang fitrah harimau yang terbukti boleh ingat sesuatu. Jika diserαηg, harimau akan ingat muka orang berkenaan dan boleh mencari sampai jumpa (Byers, 2017).

Siapa sangka monyet pun berkebolehan untuk buat sedemikian. Pihak berkuasa boleh menafi. Dan tidak pelik pun jika orang kampung bertokok tambah dan membesar-besarkan cerita.

Tetapi andainya benar 200 anak anjing menjadi sasaran, kejadian ini harus dikaji secara lanjut untuk faham trigger sebenar.

Angkara seekor anjing, kawanan monyet ambil tindakan begitu dαhsyαt. Cuba bayangkan jika monyet akhirnya hilang sabar kerana manusia suka menggondolkan hutan. Silap-silap, Planet of the Apes akan jadi realiti.

RUJUKAN:

Byers, J. (2017, Jun 22). According to Researchers Tigers are The Most (ditapiskan) Animals on Earth. The (ditapiskan) Page.

Dunhill, J. (2021, Disember 20). Monkeys (ditapiskan) “200 Puppies” In “(ditapiskan)” After Dogs Allegedly (ditapiskan) Infant Monkey. IFL Science.

Kolitz, D. (2020, Jun 22). Do Animals Practice (Ditapiskan)? Gizmodo.


Empayar-Empayar Yang Dibangunkan Oleh Mongol

Khanate merupakan sebuah entiti politik yang diperintah oleh seorang khan. Khan pula adalah gelaran yang disandang oleh pemerintah Monggol. Seiring peredaran masa, gelaran ini kemudiannya turut digunakan oleh kebanyakan pemimpin Muslim. Walaupun terdapat banyak khanate yang wujud dalam sejarah, khanate-khanate yang paling masyhur adalah khanate-khanate yang menggantikan Empayar Monggol.

Pada kurun ke-13 Masihi, Empayar Monggol ditubuhkan oleh Genghis Khan. Bagi mengukuhkan kedudukannya sebagai pemerintah tertinggi Monggol, Genghis Khan memakai gelaran ‘Khagan’ yang membawa maksud ‘Khan Agung’. Gelaran tersebut terus diguna pakai oleh para pengganti Genghis Khan, walaupun tidak lama kemudian Empayar Monggol sendiri mula berpecah.

TIGA KHAGAN SESUDAH GENGHIS

Tiga orang khagan yang menyusuli pemerintahan Genghis Khan – iaitu Ogedei, Guyuk, dan Mongke, masing-masing dilantik oleh kurultai (seumpama persidangan para panglima) untuk memerintah Empayar Monggol. Walau bagaimanapun, sistem kurultai ini mula menampakkan kekurangannya sesudah kemangkatan Ogedei dan ia semakin ketara sewaktu kemangkatan Mongke pada tahun 1259.

Walau tiada kesepakatan antara para panglima, Kublai Khan ditabalkan sebagai khagan yang baru bagi menggantikan Mongke. Pun begitu, gelaran khagan yang disandang oleh beliau hanya pada nama semata-mata. Hal ini kerana khanate-khanate kecil sudah mula terbentuk dan Kublai sendiri hanya memerintah Empayar Monggol yang sudah berpecah. Ketika Kublai Khan mangkat pada tahun 1294, Empayar Monggol terbahagi kepada empat buah khanate – iaitu Chagatai Khanate, Golden Horde, Ilkhanate, dan Dinasti Yuan.

EMPAT BUAH KHANATE

Khanate pertama yang terbentuk di antara empat buah khanate tersebut adalah Chagatai Khanate. Khanate ini berpangkalan di Asia Tengah, di mana rantau tersebut sememangnya diserahkan oleh Genghis Khan kepada putera keduanya, Chagatai. Walau bagaimanapun, Chagatai Khanate tidak meninggalkan impak yang besar seperti tiga buah khanate lain.

Di bawah pemerintahan Batu Khan, Golden Horde melu4skan kekuasaannya ke Eropah dan menundukkan kerajaan-kerajaan kecil di Russia. Khanate ini berdiri sehingga pertengahan kurun ke-14 dan setelah itu, ia mula mengalami kemunduran. Menjelang kurun berikutnya, Golden Horde berpecah kepada sejumlah khanate kecil; tiga khanate yang paling utama adalah Khanate Crimea, Khanate Astrakhan, dan Khanate Kazan.

Golden Horde atau juga dikenali sebagai Kipchak Khanate pula merangkumi bahagian barat laut Empayar Monggol. Rantau ini diserahkan kepada Jochi, putera sulung Genghis Khan. Jochi mangkat lebih awal berbanding ayahandanya, dan kedudukan beliau digantikan oleh puteranya yang bernama Batu Khan.

Ilkhanate pula berpangkalan di Parsi dan ia ditubuhkan oleh Hulagu Khan, saudara kepada Mongke dan Kublai. Pada tahun 1255/6, Hulagu ditugaskan oleh Mongke untuk menundukkan negara-negara Islam di barat, sampailah ke Mesir. Lantas, Baghdad pun dijarah oleh Ilkhan pada 1258 sekaligus meruntuhkan Kekhalifahan Abbasiyah. Namun pada tahun 1260, kemaraannya ke barat disekat di Palestin apabila mereka tewas dalam Pertempuran Ain Jalut di tangan Kesultanan Mamluk.

Walaupun kekalahan tersebut menandakan terhentinya perlu4san kuasa Ilkhan di Timur Tengah, pengaruhnya sebagai kuasa serantau masih terus bertahan. Hal ini dapat dilihat, misalnya, dalam cubaan para penguasa Eropah yang cuba memeterai persekutuan dengan Ilkhan dalam rangka memerangi Mamluk. Walau bagaimanapun, tidak sampai sekurun sesudah penubuhannya, Ilkhanate mula merudum dan berpecah.

KHANATE YANG JUGA SEBUAH DINASTI

Khanate yang terakhir adalah Dinasti Yuan yang memerintah China. Maharaja pertamanya adalah Kublai Khan, dan dinasti ini bertahan sehingga tahun 1368. Walaupun usianya juga tidaklah mencecah satu kurun, dinasti ini banyak memberikan sumbangan signifikan.

Misalnya, Khanbaliq (Beijing moden) dibina semula sepenuhnya oleh Kublai Khan untuk dijadikan sebagai ibu kota beliau. Selain itu, Dinasti Yuan juga terkenal dengan kesusasteraan, khususnya dalam pementasan drama dan penghasilan novel.

Kublai Khan juga giat melaksanakan projek-projek awam demi menaik-taraf kehidupan rakyat jelatanya. Pemerintahan beliau yang sejahtera ini direkodkan oleh pengembara masyhur dari Venice, iaitu Marco Polo. Tidak seperti khanate-khanate lain, Dinasti Yuan tidaklah berakhir dengan berpecah kepada khanate-khanate kecil, tetapi ia digantikan oleh sebuah dinasti Han tempatan iaitu Ming.

TERJEMAHAN:

Wu Mingren. (7 Oktober 2018). The Famous and Powerful Khanates that Followed the Mongol Empire. Ancient Origins. https://www.ancient-origins.net/history-important-events/khanate-mongol-empire-0010805


Raja Dari Tarshis Ketika Malam Kelahiran Nabi Isa A.S

Disebutkan bahawa pada malam Nabi Isa dilahirkan, beberapa orang Magi dari belahan negeri-negeri Timur tiba ke Baitul Lahm menyatakan sembah khidmat dan keimanan kepada Ruh Allah yang baru lahir itu. Ada yang mengatakan jumlah mereka tiga dan ada yang dua belas.

Mereka membawa bersama hadiah-hadiah berupa,

“Chryson, Libanon dan Smyrrna”

Emas, gaharu dan dupa. Semua ini adalah barang-barang berharga yang tidak dijumpai melainkan daripada belahan laut yang dinamakan “Tarshis” negeri legenda yang menempatkan “Ophyr” Nabi Sulaiman 900 tahun yang lampau sebelum al-masih. Negeri yang tiba daripadanya pelaut-pelaut yang membawa bekalan emas, besi, perak, gading, rempah, aromatik dan haiwan-haiwan eksotik.

“Tarshis” yang menjadi pesisir tempat pendaratan armada Raja Zerah dari Hindia Timur 700 tahun yang lampau sebelum al-masih.

Pada malam kelahiran al-Masih itu, tidak semena-mena datang lagi raja atau pendeta budiman dari Tarshis ini. Mungkinkah keturunan Zerah yang akhirnya menerima keimanan tauhid Israil?

Namanya ialah ‘Gaspar’ menurut satu riwayat, yang paling senior dan ‘beremas’ dari ketiga-tiga yang turut hadir. Gelaran yang asal adalah raja tetapi penyalin injil lebih gemar menisbahkan mereka sebagai Magi bangsa Parsi hanya bersebabkan kemahiran astronomi mereka. Kedatangan mereka adalah setelah mereka melihat munculnya “Kochb ha Mashiach” bintang atau komet yang diramalkan oleh nabi-nabi Israil yang diperturunkan kepada bapa-bapa dan datuk-datuk mereka.

Ketika waktunya sudah tiba, petanda yang difahami daripada pusaka lisan Daud dan Danial itu dikejar sehingga ia berhenti di atas sebuah rumah di Baitul Lahm.

“Tarshis” ini jika dilihatkan pada pelbagai sumber biblikal sering dianggap tidak konsisten tetapi sebenarnya adalah komplementari antara satu sama lain. Jangan keliru dengan Tarsus di Anatolia. Nama tersebut nampaknya telah digunakan untuk satu rantau maritim yang dihuni pula oleh kelompok maritim yang luas. Kadang-kadang mereka digelar Misri, kadang-kadang Habsyi, kadang-kadang Hindi, hibrid yang digelar juga Zanji. Kekeliruan yang timbul ini berpunca daripada operasi dan dominasi komuniti Tarshis yang luas dan boleh dijumpai di mana-mana dan terlindung baik di sebalik benang-benang korporat Puniki, Nabati dan Saba’.

Dalam rumpun semitik kalimah “Tarshis” ini berada dalam lingkungan morfologi makna “kapal laut berdayung” atau “pelaut”.

Kapal-kapal Tarshis yang tiba ke Israil nampaknya bukan daripada satu jalan. Ada yang disebut tiba ke pelabuhan Israil di Ailath dan Asyun-jabir dalam Laut Merah, dan ada pula yang tiba dari sebalik ‘Tetiangan Herkules” dari arah samudera Atlantik mendarat di pelabuhan-pelabuhan Mediterranean seperti Jaffa, Gazza, Asqalan, dan Thur.

Di samping kewujudan ekspedisi Fir’aun Nekho dan bangsa Puniki ‘circumbulating’ benua Afrika, ada tak yang terfikir bahawa klu-klu ini menjurus juga kepada hakikat diaspora kebudayaan rumpun Melayu yang berkuasa dari Pantai Andes hatta ke delta Niger dan tidak mustahil melangkaui perairan tersebut!

Dari industri besinya sehingga ke penyebaran kemahiran perlautan dan tani ada ditemui di Afrika Barat.

“Kapal-kapal Tarshis membawakan emas kepada Sulaiman setiap tiga tahun.”

Pusat bagi Tarshis dan Ophyr ini kuat merujuk kepada Aurea Chrysonas Ptolemy, ini bermakna rantau tersebut memiliki hubungan langsung dengan kerajaan raja-raja Israil sehingga memasuki zaman Nabi Isa alaihissalam.

Kini saya faham mengapa komuniti Mormon dan mistik Yahudi yang lainnya mempercayai bahawa Tanah Melayu adalah sebahagian daripada negeri ‘exodus’ dan ‘tanah yang dijanjikan’ kepada sebelas kabilah Israil yang ‘hilang’.

Ia juga negeri misteri Pendeta Yuhanna(Prester John) yang diriwayatkan telah memerintah tiga tanah Hindia. Raja Yuhanna ini mungkin adalah keturunan raja pendeta agung dari Tarshis ini. Siginifikannya dalam tradisi Nasrani dan Masihi adalah kerana dialah yang paling terkehadapan dan pertama sekali menyambut kelahiran baginda dan mengimaninya, manusia mulia yang dipuja dan dihormati tiga perempat penduduk dunia sehingga hari ini!

Sela antara Kerajaan Israil dengan ketamadunan Zaman Besi di Malaya nampaknya semakin hari semakin menampakkan bentuk ukirannya.

Mimpi saya menyairkan Zabur suatu ketika dahulu nampaknya bukanlah di puing-puing Ayutthaya mahupun Bagan, tetapi mungkin adalah di atas langgar purba berlatarbelakangkan Gunung Seri yang berkabus nirmala. Penduduknya mendengar dengan tekun dan taat akan isi-isinya mengharapkan rahmat daripada Tuhan Israil, menanti-nanti kedatangan Ahmad, pilihan Allah.

“And unto Solomon (We subdued) the wind in its raging. It set by his command toward the land which We had blessed. And of everything We are Aware.” – Qur’an, 21:81


Tentang Komanwel

Komanwel merupakan sebuah persatuan yang sukarela yang melibatkan negara-negara berdaulat yang ditubuhkan atau pernah dijajah oleh British.  Komanwel diketuai oleh Ratu Elizabeth, yang merupakan keluarga diraja Britain. Komanwel tertubuh apabila termeterainya Deklarasi Balfour ( 1926 )

Sebanyak 52 negara menunjangi pertubuhan ini antaranya Brunei Darulsalam, Malaysia, Bangladesh, Uganda dan Tuvalu dan 4 negara telah menarik diri daripada pertubuhan ini iaitu Gambia ( 13 Oktober 2013 ), Ireland ( 18 April 1949 ), Maldives ( 13 Oktober 2016 ) dan Zimbabwe ( 7 Disember 2003 ). Selain itu, Kepulauan Fiji dan Nigeria telah digantung keahlian mereka daripada Komanwel.

Negara-negara ahli yang bukan ditubuhkan atau pernah dijajah oleh British:

Negara-negara yang mengiktiraf Ratu Elizabeth sebagai ketua negara ( Alam Komanwel ):

Negara-negara Komanwel yang mempunyai sistem beraja sendiri:

Manakala, negara-negara yang lain menggunakan sistem republik. Selain itu, 4 negara yang telah memohon untuk menjadi sebahagian daripada Komanwel antaranya Somaliland ( memohon pada 2009), Sudan ( memohon pada tahun 2009 ), South Sudan ( memohon pada tahun 2011 ) dan Suriname ( memohon pada tahun 2011 )

RUJUKAN


Apakah Alam Kuantum Itu Benar?

Jadi, dah ramai tanya-tanya ‘quantum realm’ yang dipaparkan dalam ‘Ant-man & The Wasp’ itu benda betul ke ataupun sekadar fantasi?

Jawapannya benda betul.

Kalau ikut DBP, ‘realm’ ini bermaksud ‘alam’ ataupun ‘wilayah’. Jadi ‘quantum realm’ ialah alam kuantum. Selalunya aku sebut dunia kuantum. Kami biasa guna ‘quantum world’.

Apa dia dunia kuantum ini?

Dunia kuantum ini ialah dunia yang paling kecil. Dunia berskala nano sehinggalah berskala Planck. Skala Planck adalah skala paling kecil di alam ini.

Dunia ini terlalu kecil sampai tak boleh nak dilihat mata kasar. Lebih kecil daripada semut.

Jadi, apa yang istimewanya dunia ini?

Dunia kuantum dibezakan dengan dunia kita sebab hukum fizik di dunia kuantum tak sama dengan hukum fizik di dunia kita.

Hukum-hukum Newton ataupun hukum-hukum klasik yang lain dah tak terpakai di dunia kuantum sebab realiti di dunia kuantum tak sama dengan dunia kita.

Di dunia kuantum banyak fenomena dan kejadian pelik berlaku yang tak dapat kita bayangkan ia boleh berlaku di dunia sebenar.

Di dunia kuantum, satu zarah (particle) boleh berada di banyak tempat dalam masa yang sama. Kalau kucing duduk dalam dunia kuantum, dia boleh hidup dan mati dalam masa yang sama.

Kucing kau dan kucing aku boleh berkomunikasi dalam jarak yang sangat jauh. Malah komunikasi itu boleh terjalin melebihi kelajuan cahaya.

Ini antara sebab Einstein tak suka dunia kuantum sebab ia melanggar hukum relativiti khas-nya.

Dunia kuantum adalah asas ataupun teras realiti kita. Dengan kata lain, alam semesta ini terbina asasnya daripada dunia kuantum. Foundation of all creation.

Jadi, realiti yang kita lihat sekarang, bukanlah realiti yang hakikat kerana hakikatnya terletak di dunia kuantum yang manusia masih belum fahami sepenuhnya.

Realiti dalam dunia kuantum boleh jadi macam-macam dalam satu masa. Kucing boleh jadi anjing ataupun manusia dalam satu masa. Realiti yang tak pernah wujud pun boleh wujud dalam satu masa.

Kucing itu sekadar contoh sebab tiada lagi mana-mana benda hidup yang masuk ke dalam dunia kuantum. Dalam dunia kuantum cuma ada zarah-zarah dan gelombang saja. Zarah-zarah ini pun berkelakuan pelik macam contoh kucing itu juga.

Dunia kuantum ini juga, salah satu tafsirannya, adalah punca kelahiran dunia-dunia selari (multiverse). Setiap pilihan yang dimiliki oleh manusia, akan melahirkan dunia-dunia selari yang baru. Multiverse ini sekadar teori sajalah. Tak dibuktikan wujud lagi.

Jadi, kalau Ant-man masuk ke dunia kuantum, dia boleh buat benda yang superhero-superhero lain tak boleh buat. Dia boleh ubah realiti, dia boleh ubah hukum fizik.

Aku rasa Ant-man memainkan peranan yang besar agaknya untuk mengembalikan semula kehilang-kehilangan (atau kematian) ramai superhero Marvel akibat petikan Thanos.

Seorang ahli fizik yang menyelia filem Ant-man ini, iaitu Spyridon Michalakis kata, “Superman may be powerful, but he wouldn’t stand a chance against Ant-Man.”


Amalan Keagamaan Masyarakat Purba Aztec

Empayar Aztec merupakan empayar yang paling besar dan berjaya di Mesoamerika dalam soal saiz dan demografi. Empayar ini terbentang luas merentasi gunung-ganang, dataran pesisiran, lembah-landai dan hutan-hutan. Lantaran itu, bukanlah suatu perkara yang mengejutkan seandainya agama pegangan masyarakat Aztec memiliki pengaruh yang agak kuat.TAMADUN AZTEC DAN MESOAMERIKAAgama masyarakat Aztec tidaklah muncul tanpa memiliki asal-usul yang mempengaruhinya. Ia hadir daripada pengaruh tamadun-tamadun Mesoamerika yang bersilih-ganti sepanjang ribuan tahun, meliputi Zapotec di Monte Alban, Teotihuacan, Toltec, dan juga Mixtec.Banyak kepercayaan yang dipegang oleh masyarakat Aztec dikongsi oleh kebudayaan-kebudayaan di sekelilingnya. Sebagai contoh, Naga Berbulu telah pun dipuja selama satu milenia oleh beberapa tamadun seperti Teotihuacan dan Toltec. Kebanyakan dewa di dalam panteon Aztec juga turut dipuja oleh tamadun-tamadun Mesoamerika yang lain.DEWA-DEWA AZTECSama seperti kebanyakan budaya Mesoamerika yang lain, masyarakat Aztec mengamalkan kepercayaan politeisme. Mereka meyakini bahawa segala aspek alam seperti angin dan hujan, serta segala macam aktiviti manusia seperti pertanian dan peperangan mempunyai dewata pelindung yang tersendiri.

Ilmuwan agama Aztec membahagikan dewata Aztec kepada tiga kategori, iaitu dewa-dewa pencipta atau kosmik, dewa-dewa pertanian, air dan kesuburan serta dewa-dewa perang dan ritual korban.Dewa-dewa kosmik bertanggungjawab dalam penciptaan dan pentadbiran alam. Salah satu dewata kosmik yang utama adalah Huehueteotl-Xiuhtecuhtli si dewa api dan musim.

Huehueteotl-Xiuhtecuhtli mewakili keupayaan dunia untuk berubah sifat dan melakukan penjanaan semula. Beliau juga bertanggungjawab ke atas pertukaran musim dan kitaran alam yang lain, yang berkaitan dengan pembaharuan dan penjanaan semula bumi.Satu lagi peranan penting yang dimainkan oleh Huehueteotl-Xiuhtecuhtli adalah mencipta matahari. Beliau sangat penting dalam tradisi agama Mesoamerika purba dan gambarannya buat kali pertama muncul di tapak-tapak arkeologi seperti Cuicuilco yang usianya menjangkau zaman pra-klasik Mesoamerika.Antara dewata kosmik lain yang utama adalah Tezcatlipoca. Tezcatlipica atau ‘Cermin Asap’ dianggap sebagai dewa malam dan sihir. Beliau diyakini oleh masyarakat Aztec sebagai dewa keadilan yang mennghakimi pelaku-pelaku jenayah.Raja-raja Aztec dianggap sebagai wakil-wakilnya dalam melaksanakan penghakiman tersebut. Mereka turut dituntut untuk melaksanakan upacara di hadapan patung dewa berkenaan bagi memperoleh hak untuk memerintah. Dalam beberapa buah tradisi Mesoamerika, Tezcatlipoca dianggap sebagai dewata terulung yang amat berkuasa lagi suci. Beliau adalah figura yang digeruni, yang menjadi personafikasi bagi alam itu sendiri.

Quetzalcoatl juga merupakan dewa penting yang dikaitkan dengan planet. Namanya boleh diterjemahkan sebagai ‘Naga Berbulu’. Masyarakat Aztec mempercayai bahawa beliau merupakan pencipta manusia di samping dewata yang paling ramah terhadap manusia.

Beliau juga dianggap sebagai dewa kesenian dan ilmu pengetahuan. Tambahan lagi, beliaulah dewa yang menyelamatkan manusia pada permulaan zaman matahari kelima dan mengembalikan tulang-temulang manusia dari alam kematian agar nyawa dapat dimasukkan semula ke dalam tubuh mereka.Salah satu dewa yang menojol bagi aktiviti pertanian, unsur air dan kesuburan adalah dewa hujan yang bernama Tlaloc. Dalam hasil-hasil seni masyarakat Aztec dan Mesoamerika, Tlaloc digambarkan sebagai dewa yang memakai kaca mata. Antara dewa penting dalam hal peperangan dan ritual korban pula adalah Huitzilopochtli. Dewata ini dianggap sebagai dewa kebangsaan Aztec. Namanya membawa maksud ‘Hummingbird Kiri’.KOSMOLOGI DAN MASYARAKAT AZTECMasyarakat Aztec percaya bahawa alam terdiri daripada tiga tingkat yang bersambung dengan paksi pusat. Paksi pusat ini kononnya menghubungkan alam kematian, alam bumi dan alam kayangan.

Dunia bagi manusia dikenali sebagai Tlaltipac, yang berbentuk seperti sekeping cakera di tengah-tengah alam semesta. Alam kematian pula terdiri daripada 9 tingkat. Kayangan pula mempunyai 13 tingkat.Masyarakat Aztec meyakini bahawa alam ini terdiri daripada hubungan yang saling berbalikan, di mana keseimbangan menjadi tunjang utama yang membolehkan dunia terus berfungsi. Keseimbangan ini meliputi panas dan sejuk, kering dan basah, lelaki dan wanita, serta cahaya dan gelap.Dualisme sebegini sangat sebati dalam hati dan pandangan alam masyarakat Aztec. Mereka percaya bahawa manusia bertanggungjawab dalam mengekalkan keseimbangan alam menerusi ritual dan korban manusia.KOSMOGONI DAN MASYARAKAT AZTECBentuk paling lazim dalam mitos penciptaan masyarakat Aztec menyebutkan bahawa pada permulaan masa, alam ini dipenuhi dengan kekosongan. Dewa pencipta mereka memiliki kedua-dua jantina dan sifat – lelaki dan wanita, cahaya dan gelap, jahat dan baik. Dewa ini memiliki empat anak, iaitu Tezcatlipoca, Quetzalcoatl, Xipe Totec dan Huitzilpochtli.Masyarakat Aztec juga meyakini bahawa empat zaman telah pun berlalu dan kini, mereka hidup di zaman matahari kelima. Pada setiap zaman, satu dewa yang berbeza memainkan peranan sebagai matahari dan setiap zaman juga dikaitkan dengan elemen yang berlainan.Pada zaman matahari pertama, Tezcatlipoca memainkan peranan sebagai matahari. Namun, beliau tidak berupaya mencapai tingkat tertentu dan hanya menjadi separa-matahari. Pada zaman ini, dunia dihuni oleh gergasi. Berlaku persengketaan antara Tezcatlipoca dan Quetzalcoatl. Para gergasi pula dimusnahkan dengan wabak harimau bintang. Elemen bagi zaman ini adalah bumi.

Pada zaman matahari kedua, Quetcalcoatl menjadi matahari dan manusia mengambil rupa bentuk seperti manusia pada hari ini. Namun, manusia-manusia tersebut menjadi rosak sikapnya lantas disumpah menjadi monyet. Kononnya, monyet moden merupakan keturunan mereka. Zaman matahari kedua ini berakhir dengan badai ribut taufan yang dihantar oleh Quetzalcoatl untuk menghapuskan hampir seluruh monyet berkenaan. Elemen yang menjadi teras bagi zaman ini adalah angin.

Pada zaman matahari ketiga, Tlaloc memerintah sebagai dewa tertinggi dan elemen bagi zaman ini adalah api. Di zaman inilah Tezcatlipoca menculik isteri Tlaloc. Untuk membalas dendam, Tlaloc mengubah kesemua manusia yang menghuni dunia menjadi ayam turki, anjing dan rama-rama. Zaman ini berakhir apabila api memenuhi langit atas perintah Quetzalcoatl.

Pada zaman matahari keempat, adik perempuan Tlaloc iaitu Calchiuhtlicue menjadi dewata tertinggi. Elemen bagi zaman ini adalah air. Pada zaman ini, Quetzalcoatl dan Tezcatlipoca saling menyimpan rasa cemburu sekaligus mengakibatkan matahari jatuh dari langit. Zaman ini berakhir dengan bencana banjir dan manusia dari zaman ini diubah menjadi ikan. Zaman matahari kelima pula adalah zaman yang berlangsung sekarang. Dewa yang menjadi matahari bagi zaman ini adalah Nanahuatzin. Kononnya pada permulaan zaman ini, para dewa mengorbankan diri untuk membolehkan nyawa manusia dikembalikan.

BANJIR PARA DEWA DAN KORBAN MANUSIA

Masyarakat Aztec percaya bahawa para dewa telah menumpahkan darah mereka sendiri untuk menghidupkan semula alam dan manusia. Lantaran itu, manusia berhutang kepada para dewa dan perlu membayar semula dengan cara menumpahkan darah mereka senidri.

Kononnya jika mereka tidak berbuat demikian, keseimbangan alam akan hilang. Pahlawan-pahlawan Aztec digalakkan untuk mencontohi amalan mengorbankan diri sendiri yang dilakukan oleh para dewa demi melancarkan pergerakan alam.Cara yang paling berkesan untuk membekalkan darah buat alam adalah dengan mengorbankan jantung manusia. Atas sebab inilah para pahlawan dan mangsa perang dikorbankan secara berkala sepanjang tahun.

KALENDAR RITUAL AZTEC

Sama seperti kebudayaan Mesoamerika yang lain, masyarakat Aztec merupakan ahli astronomi yang mahir. Pengetahuan tentang kitaran astronomi sangat penting untuk mengetahui peredaran masa dan membantu dalam pertanian serta penetapan upacara sivik dan keagamaan.

Kalendar Aztec terdiri daripada 260 hari bagi kitaran ritual dan 365 hari bagi kitaran matahari. Kalendar 260 hari terhasil daripada pemerhatian yang dilakukan oleh para paderi dan ahli astronomi Mesoamerika di mana kononnya, matahari mencapai titik kemuncak di atas kota Capan di Maya pada setiap 260 hari.

Kalendar ritual ini mengandungi 20 buah tempoh yang setiap tempoh terdiri dari 13 hari. Penetapan hari bagi ritual dan festival bagi setiap dewa utama diselaraskan sepanjang 260 hari itu.Kalendar 365 hari pula berdasarkan tahun matahari. Kalendar ini secara umum digunakan untuk tujuan pertanian memandangkan ia lebih tepat dengan peredaran musim. Ia dibahagikan kepada 18 tempoh di mana setiap tempoh mengandungi 20 hari.

5 hari terakhir bagi setiap tahun dianggap sebagai tempoh peralihan. Tempoh ini dihabiskan dengan kelangsungan festival-festival keagamaan. Setiap 52 tahun, calendar olar dan calendar ritual akan menemui titik selari. Pada masa itu, festival selama 12 hari akan diadakan dan pada permulaan festival ini, kesemua api akan dipadam.12 hari selanjutnya merupakan tempoh berpuasa di seluruh kota. Pada akhir tempoh berpuasa ini, seorang banduan akan dikorbankan dan api upacara akan dinyalakan semula. Upacara ini bertujuan untuk menjadi simbolisme bahawa matahari akan terus menyinari alam untuk 52 tahun berikutnya.

KUIL-KUIL AZTEC|Kompleks kuil Mesoamerika lazimnya terdiri daripada sebuah platform yang ditnggikan. Atau jika tidak, ia berbentuk piramid dengan sebuah kuil diletakkan di tingkat tertinggi. Pada tapak platform atau piramid ini mula terdapat plaza atau kawasan lapang.

Ruangan-ruangan terbuka ini dibina bersebelahan dengan tangga yang membawa ke gerbang kuil. Contoh terawal yang menerapkan seni bina sebegini datang dari zaman Olmec, iaitu sekitar 1200-900SM. Melepasi tahun 600SM, ciri sebegini disebarkan ke seluruh Mesoamerika dan dijadikan sebagai piawai bagi seni bina kuil sehingga zaman ketibaan Sepanyol. Upacara pemujaan lazimnya dilangsungkan di kawasan luar dan di dalam kuil itu sendiri.KUIL KORBANMasyarakat Aztec lazimnya menggunakan banduan perang sebagai korban manusia. Mangsa korban kebiasaannya akan dimaklumkan bahawa mereka adalah seorang yang berani seandainya memberikan kerjasama.Mereka percaya bahawa gempa bumi yang bakal memusnahkan dunia hampir sahaja berlaku. Untuk melambatkan ketibaan bencana itu, korban-korban manusia perlu dipersembahkan. Jika tidak, bukan sahaja gempa bumi akan berlaku, malah matahari tidak akan muncul lagi dan dunia akan menemui pengakhirannya.Lazimnya, mangsa-mangsa korban ini akan dibawa ke altar di mana mereka akan dipegang oleh empat orang paderi. Seorang pegawai kemudian akan mengeluarkan jantung mangsa dari dadanya dan jantung tersebut akan dipersembahkan di altar. Setelah itu, tubuh mangsa akan ditolak atau diturunkan dari tangga kuil, bergantung kepada keberanian yang dipamerkan oleh mangsa.Jumlah manusia yang dikorbankan bergantung kepada keadaan. Kadangkala, hanya seorang sahaja yang dikorbankan. Namun ada juga kes di mana angka tersebut mencecah ribuan orang.Disebabkan adanya keperluan secara berterusan terhadap korban manusia, maka masyarakat Aztec sentiasa mengadakan peperangan ritual dengan tujuan khusus untuk menangkap tawanan perang untuk dijadikan sebagai korban. Perang-perang sebegini disebut sebagai perang bunga. Antara kaum yang lazim menjadi serangan mereka adalah kaum Tlaxcala.AGAMA AZTEC – LEBIH DARI SEKADAR RITUAL KORBANAgama masyarakat Aztec amat sinonim dengan persembahan korban manusia. Aspek-aspek lain di dalam kepercayaan Mesoamerika seperti hubungan yang mendalam dengan kitaran alam, lazim dikesampingkan. Padahal faktor berlangsungnya amalan mempersembahkan korban manusia adalah bertuntas daripada kepercayaan mereka yang berpaksi pada keseimbangan alam.Masyarakat Aztec juga memandang tinggi pendidikan dan kesenian. Salah satu dewa paling penting dalam panteon Mesoamerika adalah Quetzalcoatl. Beliau mengajarkan manusia kaedah menggunakan sumber alam untuk membangunkan kemajuan. Untuk itu, mereka terlebih dahulu perlu diajar pengetahuan tentang alam. Pada sudut sebegini, Quetzalcoatl diangap mirip dengan Prometheus, dewa dalam mitologi Yunani.

Ilmuwan berpendapat bahawa andai kebudayaan Mesoamerika dapat hidup selama beberapa kurun lagi, mungkin sahaja idea-idea tentang Quetzalcoatl ini akan membawa kepada kebangkitan keilmuan bagi Mesoamerika sebagaimana yang berlaku di Ionia dan pantai timur Aegean sekitar tahun 500-400SM, di mana ahli-ahli falsafah pra-Socrates menjadi masyarakat barat pertama yang mengemukakan pemikiran tentang sains dan asal-usul sumber bumi.

Terdapat banyak aspek keagamaan masyarakat Aztec yang mungkin tidak sesuai untuk terus diterapkan di zaman moden, seperti amalan mempersembahkan korban manusia. Namun, sebahagian aspek yang lain pula mungkin boleh memperkayakan dunia moden justeru membuktikan bahawa falsafah dan kepercayaan masyarakat Aztec jauh lebih kompleks dan terkehadapan berbanding apa yang sering kita gambarkan.

TERJEMAHAN:Caleb Strom. (27 Julai 2019). Religion of the Aztecs: Keeping the Balance in an Unpredictable and Terrifying World. Ancient Origins.https://www.ancient-origins.net/history-ancient-traditions/aztec-religion-0012359


Perang Tandas Di India

Subuh kian menghampiri pada tarikh 27 Mei 2014. Dua orang
gadis menggosok mata mereka selepas keluar daripada selimut tanpa menyedari
bahawa mereka tidak akan melihat terbitan fajar. Sememangnya anak-anak gadis
tidak boleh keluar pada waktu ini. Tetapi mereka terpaksa, kerana lewat malam
ialah masa yang paling sesuai. Namun nasib tidak menyebelahi dan malang tidak
berbau – pada pagi tersebut, mereka ditemui mati digantung pada pokok mangga
selepas dirogol bergilir-gilir.

Tragedi ini berlaku di Katra, Uttar Pradesh. Tetapi amarah yang menyelubungi seluruh negara telah mempengaruhi politik nasional. Dan Narendra Modi mendapati bahawa kerajaan India perlu lebih tegas dalam pertimbangan. India mempunyai populasi mencecah 1.4 bilion. Sebilangan besar daripada jumlah ini sentiasa membuang air di tempat terbuka, sekaligus mendedahkan seluruh negara kepada krisis kesihatan yang serius.

Pembuangan najis di tempat terbuka merupakan amalan warisan
daripada masyarakat silam. Namun semakin lama, populasi dunia semakin
bertambah. Dan apabila ribuan menjadi jutaan, krisis-krisis kesihatan mula
timbul untuk menyedarkan manusia. Tetapi India masih tetap mengamalkan cara ini
sejak 1947 lagi ketika Mahatma Gandhi dipetik berkata bahawasanya sanitasi
lebih penting daripada kemerdekaan. Secara kebiasaan, amalan ini dilihat sangat
ketara di kawasan-kawasan yang dijangkiti wabak kebuluran dan kemiskinan.

Dan India menyimpan contoh yang tersergam ngeri untuk
dipelajari semua, sepertimana Vietnam dan Haiti telah mengimarahkannya satu
masa dahulu. Kerajaan tempatan membuat satu inisiatif membayar rakyat ₹1 untuk menggunakan tandas awam [1]. Sebanyak 300
tandas awam dibina di Ahmedabad, hampir 1,000 kilometer jauh dari Uttar
Pradesh. Tetapi tempat terbuka dan tembok masih lagi dijadikan sasaran qubul
dan dubur mereka. (₹1=RM0.059, 23 Jul 2018)

Jarak
1, 000 kilometer selalunya sudah mencukupi untuk melihat perbezaan cara hidup
antara dua masyarakat. Tetapi pembuangan air di kawasan terbuka masih ketara di
setiap tempat, mendatangkan bencana-bencana seperti cholera, cirit birit dan
demam kepialu yang hanya akan mengurangkan produktiviti negara. Terpaksa
berdepan dengan kos perubatan, India didapati mengalami kerugian hampir RM200
bilion pada 2006 sahaja [2].

Lima
tahun kemudian, seramai 650 juta rakyat masih lagi tidak mempunyai tandas di
dalam rumah. Untuk sebuah masyarakat sebesar ini dengan mudah melepaskan najis
di tempat terbuka, jelas sekali pembinaan tandas sahaja tidak akan
menyelesaikan masalah dengan mudah. Perangai rakyat semakin jelas, bahawa
mereka tidak mendapat tandas yang diingini [3]. Atas dosa mereka, jutaan
menghidap penyakit dan berada di ambang maut. Lebih ramai yang mati angkara
faktor kebersihan, berbanding demam campak, malaria dan AIDS.

Maka
kerajaan India membelanjakan RM160 bilion untuk pembinaan tandas dan program
kebersihan dibawah Misi India Bersih 2019. Sebanyak 100 juta tandas disasarkan
akan dibina pada tahun 2019. Tetapi masyarakat India melihat tandas sebagai
pencabulan kesucian. Golongan berkasta tinggi akan berasa terhina untuk
berkongsi tandas dengan pengguna-pengguna kasta rendah. Disebabkan itulah
tandas-tandas awam selama 30 tahun tidak digunakan langsung.

Sifat sebegini tidak diendahkan kerajaan. Pasukan rondaan akan menggempur kawasan-kawasan tertentu. Ramai yang akan lari bertempiaran meninggalkan baldi-baldi mereka. Golongan sukarelawan turut menyertai misi ini untuk mengaibkan sesiapa sahaja yang melepaskan najis di tempat terbuka. Kerajaan-kerajaan negeri pula telah memulakan sejenis persaingan untuk memaksa penggunaan tandas awam. Lucu benar, Amerika Syarikat dan Kesatuan Soviet berlumba di angkasa – kerajaan-kerajaan negeri ini pula bersaing demi najis masyarakat.

Namun
setiap negara ada kekurangan masing-masing. Secara positifnya, usaha kerajaan
turut disahut rakyat berfikiran terbuka. Kanpur menunjukkan satu perkembangan
unik [4]. Seorang gadis telah memutuskan pertunangannya bukan kerana teman
lelakinya curang. Sebaliknya atas ketiadaan tandas di rumah sendiri kelak yang
dijanjikan pengantin lelaki, gadis tersebut bertindak untuk berkahwin dengan
orang lain. Dan keputusan sebegini diikuti lebih daripada 50 isteri yang pulang
ke rumah ibu mereka selepas suami masing-masing gagal menyediakan tandas [5].

Tindakan
mereka sebenarnya mempunyai asas yang nyata. Wanita lebih merasai bahang
ketiadaan tandas. Hanya untuk melepaskan hajat, dua nyawa telah melayang di
Katra. Anak-anak gadis ini dirogol dan dibunuh selepas mereka keluar di waktu
malam untuk membuang najis. Sememangnya India dan rogol telah menjadi sinonim
setelah sekian lama. Tetapi jenayah ini tidak boleh dibiarkan berterusan,
lebih-lebih lagi apabila mangsa-mangsa hanya mahu melepaskan seruan semulajadi.

Atas semangat sedemikian, Narendra Modi berjuang habis-habisan untuk memastikan bahawa tandas akan menjadi sebahagian daripada kehidupan rakyat India. Namun jelas sekali lebih mudah untuk India mendarat di Marikh berbanding menyelesaikan masalah sanitasi. Mungkin adalah rezeki tersembunyi apabila Dr. Zakir Naik mendapat perlindungan di Malaysia. Sesungguhnya sebuah bangsa yang bersih merupakan cermin dan batu asas kepada kejayaan rohani dan nurani.

RUJUKAN:

[1] https://www.dawn.com/news/1187122

[2] http://www.indiawaterportal.org/articles/will-building-toilets-solve-problem-open-defecation

[3] https://www.nationalgeographic.com/magazine/2017/08/toilet-defecate-outdoors-stunting-sanitation/

[4] https://timesofindia.indiatimes.com/city/lucknow/No-toilet-no-marriage-Lucknow-woman-turns-her-back-on-groom/articleshow/51866736.cms

[5] https://www.indiatimes.com/news/india/no-toilet-no-marriage-50-women-leave-in-laws-homes-after-knowing-there-are-no-washrooms-337339.html